Wanita ditahan selepas setahun jadi doktor palsu
Oleh KOSMO!

1 Disember 2022, 7:00 pm
ISTANBUL – Seorang ‘doktor’ di Turkiye yang berkhidmat selama lebih setahun ditahan selepas pihak berkuasa mendapati dia tidak memiliki sebarang kelayakan perubatan, lapor akhbar Daily Star semalam.
Ayse Ozkiraz bekerja di hospital negeri di bandar Cerkezkoy yang terletak kira-kira 109 kilometer dari kota Istanbul dan mendakwa dirinya ialah seorang pakar pediatrik.
Namun, rakan-rakan sekerjanya mula curiga mengenai pengetahuannya dalam bidang perubatan dan mula mempersoalkan latar belakang doktor palsu itu.
Ozkiraz, 20, mendakwa dia telah menamatkan pengajian dari Fakulti Perubatan Universiti Istanbul, namun beberapa tindak balasnya ketika bertugas dilihat kakitangan lain sebagai salah. Ia membuatkan mereka mempersoalkan mengenai prosedur perubatan standard wanita itu.
Selepas dia sering memberikan jawapan salah, pengurus hospital dimaklumkan mengenai perkara tersebut  yang mendorong polis memeriksa rumah Ozkiraz.
Polis kemudian menemui kad pelajar, doktor dan diploma palsu selain kad pekerja daripada beberapa hospital dan koleksi pakaian pembedahan turut dirampas.

Menurut Ozkiraz, dia hanya belajar sehingga sekolah tinggi.
“Ketika saya berada di sekolah tinggi, keluarga mahu saya menyambung pengajian di sekolah perubatan. Mereka percaya saya akan mendapat markah tinggi.
“Namun, ketika mengambil peperiksaan universiti selepas tamat sekolah, saya gagal.
“Disebabkan enggan menghancurkan kepercayaan keluarga, saya memberitahu mereka bahawa saya diterima masuk ke Fakulti Perubatan Capa di Universiti Istanbul. Saya juga menyediakan semua dokumen (palsu) kepada keluarga,” katanya.
Ozkiraz telah ditahan dan didakwa kerana melanggar Undang-Undang Amalan Gaya Perubatan dan Sains Perubatan. – Agensi


Pertama Digital lantik CEO baharu
Oleh KOSMO!

1 Disember 2022, 5:20 pm
PETALING JAYA – Syarikat tersenarai awam, Pertama Digital Berhad mengumumkan pelantikan Saify Akhtar sebagai Ketua Pegawai Eksekutif (CEO) baharunya, bersama Sivabalan Poobalasingam sebagai Ketua Pegawai Kewangan (CFO), berkuat kuasa hari ini.
Dalam kenyataan yang dikeluarkan, Pertama Digital berkata, Saify bertanggungjawab untuk menerajui dan memacu Pertama Digital ke hadapan dengan rancangan perniagaan yang berani dan inovatif bagi memastikan masa depan yang mampan dan menguntungkan.
Sementara Sivabalan akan ditugaskan untuk menstruktur dan menumpukan dalam memantapkan kedudukan kewangan Pertama Digital melalui pengurusan kewangan berhemat, seperti yang diperlukan oleh mana-mana syarikat senaraian awam.
Saify sebelum ini merupakan Pengarah Strategi di Pertama Digital dan memainkan peranan penting dalam memacu syarikat melalui tahun-tahun progresif semasa penubuhannya, manakala Sivabalan pula pernah memegang jawatan penting termasuk Pengarah Kewangan di Kumpulan Edotco serta anak syarikat Khazanah Nasional Berhad, Rhizophora Ventures Sdn Bhd.
Pengerusi Pertama Digital, Tun Zaki Tun Azmi berkata, pemahaman dan komitmen Saify adalah penting dalam memastikan kejayaan rancangan masa depan Pertama Digital.
“Digabungkan dengan kekuatan kakitangan kami dan tawaran perkhidmatan, saya percaya beliau akan dapat memperkasakan syarikat ke tahap yang lebih tinggi.

“Beliau mempunyai kemahiran kepimpinan yang diperlukan untuk membimbing Pertama Digital untuk mencapai matlamat dan aspirasinya,” katanya.


Tiket konsert Padi Reborn ‘licin’
Oleh NUR EMIRA SAIZALI

1 Disember 2022, 5:33 pm
KUALA LUMPUR – Atas inisiatif berhibur sambil beramal, penganjur Konsert Padi Reborn 25, Qew Communications Sdn. Bhd. berhasrat menderma sebahagian daripada hasil penjualan tiket kepada persatuan bukan kerajaan kanak-kanak asnaf.
Menurut Pengarahnya, Datin Rahizahwati Yahya, niat murni tersebut mula tercetus selepas melihat sambutan hangat daripada peminat setia Padi di sini.
“Kami ingin berkongsi berita baik iaitu tiket Konsert Padi Reborn pada Sabtu ini habis terjual.
“Jadi, kami berhasrat untuk melakukan amal dengan menderma sebahagian wang jualan tiket kepada persatuan Asnaf.
“Setiap RM1 daripada penjualan tiket tersebut akan kami salurkan kepada rumah kebajikan terbabit,” katanya pada sidang akhbar Konsert Padi Reborn 25 di sini hari ini.
Dalam pada itu, vokalis Padi Reborn, Fadly melahirkan rasa terharu apabila konsert mereka menjadi platform untuk mereka melakukan amal kepada golongan memerlukan.

“Saya seronok mendengar khabar baik ini iaitu penganjur menyalurkan sebahagian kutipan tiket kepada persatuan Asnaf.
“Tentunya perkara ini membuatkan kami lebih seronok untuk menghiburkan peminat setia, Sobat Padi pada Sabtu (3 Disember) nanti,” ujarnya.
Tambahnya lagi, Padi Reborn juga tidak sabar untuk menghiburkan peminat mereka di Malaysia selepas kali terakhir mengadakan konsert pada tahun 2018.
“Kami juga akan mendendangkan lebih banyak lagu berbanding konsert yang berlangsung lima tahun lalu.
“Pastinya akan ada kejutan daripada kami pada konsert itu nanti,” jelasnya.
Selain itu, acara yang bakal berlangsung di Zepp Kuala Lumpur (KL) itu turut membawa Ratu Jazz, Datuk Sheila Majid sebagai penampilan istimewa. – KOSMO! ONLINE


Juara Qariah Tilawah Al-Quran Antarabangsa terima tajaan umrah dari MAIS
Oleh MOHD YUNUS YAKKUB

1 Disember 2022, 5:38 pm
SHAH ALAM – Juara Qariah Tilawah Al-Quran Antarabangsa tahun ini, Sofizah Mousin menerima tajaan umrah bernilai RM10,000 daripada Majlis Agama Islam Selangor (MAIS) hari ini.
Sumbangan itu sebagai tanda penghargaan atas kejayaan beliau mengharumkan nama Selangor dan Malaysia di peringkat antarabangsa.
Sofizah berkata, dia berasa terkejut dan amat bersyukur dangan penghargaan dan hadiah yang diterima daripada MAIS ini.
“Alhamdulillah, saya bersyukur dan berterima kasih kepada MAIS atas penghargaan yang amat bernilai ini.
“Insya-Allah pada tahun hadapan saya mengerjakan umrah bersama suami. Terima kasih kerana sentiasa memberi sokongan kepada saya,” katanya di sini.
Simbolik penyerahan replika cek MAIS itu disampaikan Timbalan Setiausaha (Operasi) MAIS, Nurhani Salwa Jamaluddin.

Pada 24 Oktober lalu, Sofizah muncul juara bagi kategori wanita pada Majlis Tilawah dan Menghafaz al-Quran Peringkat Antarabangsa (MTHQA) ke-62 dengan catatan markah 89.66 peratus.
Kemenangan itu membolehkannya membawa pulang hadiah berupa piala dan sijil penghargaan beserta wang tunai.
Majlis tilawah tersebut melibatkan 36 orang peserta merangkumi 24 qari dan 12 qariah dari 28 negara. -KOSMO!ONLINE


Norsyazwany didakwa di Mahkamah Melaka, terima RM82,000
Oleh DIYANATUL ATIQAH ZAKARYA

1 Disember 2022, 5:11 pm
MELAKA – Seorang wanita muda, Norsyazwany A. Rahim, yang sebelum ini didakwa di beberapa Mahkamah Sesyen di Kedah turut dihadapkan ke Mahkamah Sesyen di sini, hari ini atas kesalahan sama membabitkan deposit berjumlah RM82,000, pada Jun lalu.
Tertuduh, yang berusia 23 tahun bagaimanapun membuat pengakuan tidak bersalah sebaik sahaja pertuduhan dibacakan oleh jurubahasa di hadapan Hakim Mohd. Sabri Ismail.
Berdasarkan kertas pertuduhan, tertuduh didakwa menerima deposit daripada Nurul Syahirah Mohd. Amir, 27, berjumlah RM82,000 tanpa lesen sah, mengikut Seksyen 10, Akta Perkhidmatan Kewangan 2013 (Akta 758).
Perbuatan itu dilakukan di alamat Lot 857, Jalan Kampung Bukit Tempayan, Tangga Batu antara 10 Jun lalu kira-kira pukul 1.20 petang sehingga 10 Ogos pukul 8.51 malam.
Sabit kesalahan, dia boleh dikenakan hukuman penjara maksimum 10 tahun atau denda sehingga RM50 juta atau kedua-duanya sekali mengikut Seksyen 137(1) akta sama.
Terdahulu, pendakwaan dilakukan Timbalan Pendakwa Raya, Muhammad Nazrin Ali Rahim menawarkan jaminan sebanyak RM50,000 dengan mengambil kira kerugian dialami pengadu.

Beliau turut memaklumkan tertuduh juga mempunyai kes sama di beberapa mahkamah dalam negara membabitkan kerugian jutaan ringgit.
Tertuduh yang tidak diwakili peguam bagaimanapun merayu agar jaminan itu dikurangkan dengan alasan mempunyai tanggungan dua anak.
Mahkamah kemudian membenarkan tertuduh diikat jamin sebanyak RM20,000 dengan seorang penjamin dan menetapkan tarikh 29 Disember depan untuk sebutan semula kes.
Norsyazwany sebelum ini telah dihadapkan ke tiga Mahkamah Sesyen di Kedah iaitu di Sik, Alor Setar dan terbaharu di Sungai Petani pada 29 September lalu atas 22 pertuduhan atas kesalahan sama iaitu menerima deposit berjumlah keseluruhan RM876,375 tanpa lesen sah, sejak April lalu. – KOSMO! ONLINE


Sumbangan untuk Nad Zainal cecah RM70,000
Oleh NUR AL-FAIRUZA SYARFA NOR SAIDI

1 Disember 2022, 5:18 pm
PETALING JAYA – Tabung kecemasan bagi mengumpul sumbangan buat pelakon Nad Zainal yang dilancarkan sejak tiga hari lalu berjaya mengutip hampir RM70,000 setakat hari ini.
Tujuan kutipan dana itu dibuat adalah untuki menampung kos rawatan Nad sejak dia dirawat di Unit Rawatan Rapi (ICU) sebuah hospital swasta di ibu negara lebih seminggu lalu.
“Kami sangat terharu atas sokongan dan kemurahan hati rakyat Malaysia yang bersama-sama menyertai rakan-rakan artis dalam usaha mengurangkan beban keluarga Nad.
“Sebenarnya, kami tak sangka dapat kutipan sebanyak ini. Kalau boleh kami menyasarkan sebanyak RM200,000 termasuk kos selepas Nad keluar hospital kelak,” kata penerbit dan pengarah drama popular, Shahrulezad Mohammeddin kepada Kosmo!.
Shahrulezad bagaimanapun tidak memerincikan jumlah keseluruhan bil rawatan Nad setakat ini, namun memaklumkan satu suntikan steroid paling tinggi yang diterima adalah RM15,000.
Bercerita lanjut, Shahrulezad berkata, pelancaran tabung kecemasan itu merupakan inisiatifnya bersama pelakon Sherry Al Hadad dan Ungku Ismail memandangkan bil rawatan yang makin meningkat biarpun pelakon itu mempunyai kad perubatan.

“Setakat ini hospital masih belum meminta bayaran, cuma kami buat persediaan awal. Saya harap ramai yang terus menderma untuk membantu Nad sekeluarganya,” katanya.
Orang ramai yang ingin menyumbang boleh berbuat demikian menerusi akaun CIMB Pertubuhan Kebajikan As Siddiq bernombor 8604978484 dan e-mel [email protected] untuk bukti sumbangan.
Selain tabung berkenaan, pengacara Aznil Nawawi turut melakukan inisiatif sama menerusi akaun Instagramnya.
Nad dimasukkan ke Hospital Ampang Puteri pada minggu lalu akibat pendarahan paru-paru sehingga terpaksa ditidurkan. Pemilik nama lengkap Farah Nadia Zainal Abidin itu bagaimanapun menunjukkan perkembangan positif apabila dos ubat tidur sudah dikurangkan.
Nad juga sudah mula membuka mata tetapi tidak disarankan berbual kerana memerlukan banyak rehat. Doktor dijangka menanggalkan alat bantuan pernafasan kerana paru-paru Nad juga sudah semakin kuat.


18,819 petugas kesihatan siap siaga hadapi banjir
Oleh MOHD. HUSNI MOHD. NOOR

1 Disember 2022, 5:26 pm
PUTRAJAYA – Seramai 18,819 kakitangan dan petugas Kementerian Kesihatan (KKM) sudah diletakkan dalam keadaan siap siaga bagi menghadapi bencana banjir yang dijangka melanda bulan ini.
Ketua Pengarah Kesihatan, Tan Sri Dr. Noor Hisham Abdullah berkata, arahan siap siaga itu terkandung dalam Surat Arahan Persediaan Menghadapi Banjir Monsun Timur Laut (MTL) yang diedarkan kepada semua Pengarah Kesihatan Negeri dan Institusi KKM sejak 21 September lalu.
Beliau berkata, mereka yang terlibat termasuk 6,397 pasukan perubatan yang berperanan melawat dan memberi rawatan di Pusat Pemindahan Sementara (PPS) selain 4,688 pasukan kesihatan yang menjalankan pemantauan dan kawalan penyakit.
“Kami turut menyediakan seramai 5,964 anggota Pasukan Mental Health and Psychosocial Support Services (MHPSS) yang akan memberikan dan menyelaraskan perkhidmatan sokongan psikososial kepada mangsa dan petugas.
“Selain itu, seramai 1,770 anggota Pasukan Rapid Assessment Team (RAT) dan Rapid Response Team (RRT) turut dipertanggungjawabkan memberi respon bagi mencegah dan mengawal kejadian wabak semasa banjir,” katanya menerusi kenyataan akhbar hari ini.
Katanya, beberapa siri mesyuarat kesiapsiagaan bagi menghadapi banjir telah diadakan antara Ibu Pejabat KKM dan Jabatan Kesihatan Negeri (JKN).

Dr. Noor Hisham berkata, semua JKN juga telah mengemas kini maklumat peralatan dan kenderaan serta keperluan logistik lain dan telah bersiap sedia untuk digunakan semasa banjir bagi meneruskan kesinambungan perkhidmatan kesihatan.
Ujar beliau, stok bekalan ubatan di fasiliti kesihatan juga mencukupi untuk tempoh tiga bulan dan stok tambahan bagi tiga bulan lagi disimpan oleh pembekal yang sentiasa bersedia untuk digunakan apabila diperlukan KKM.
“Selain itu, stok bekalan kit ujian RTK-Antigen Covid-19, ubatan Covid-19 dan vaksin juga adalah mencukupi,” katanya.
Katanya, semua JKN juga telah mengenal pasti fasiliti kesihatan alternatif kepada fasiliti kesihatan yang berisiko banjir bagi memastikan kelangsungan perkhidmatan kesihatan kepada masyarakat sekiranya fasiliti kesihatan tersebut terjejas operasi akibat banjir.
Dalam pada itu, katanya, setakat pukul 9 pagi tadi, terdapat 419 mangsa banjir ditempatkan di empat PPS iaitu masing-masing dua di Selangor dan Perak disebabkan hujan lebat dan ribut petir.
“Pasukan perubatan dan kesihatan dari Pejabat Kesihatan Daerah yang terlibat telah digerakkan bagi memberi perkhidmatan kepada mereka yang terjejas.
“KKM juga telah bersedia memberi perkhidmatan terbaik bagi meneruskan kesinambungan perkhidmatan kesihatan kepada mangsa-mangsa banjir dan juga bagi mencegah penularan penyakit berjangkit yang boleh berlaku semasa banjir,” ujar beliau. – KOSMO! ONLINE


Piala AFF: Pemain bukan mesin kerja tanpa cuti – TMJ
Oleh MUHAMAD ARDIE PUTRA SUHAIMI

1 Disember 2022, 5:24 pm
PETALING JAYA – Pemilik Johor Darul Ta’zim (JDT), Tunku Ismail Sultan Ibrahim mempertahankan keputusan 11 pemain Harimau Selatan yang menolak tawaran untuk mewakili skuad kebangsaan pada kempen Piala AFF 2022 kali ini.
Menurut Tunku Ismail, kejohanan Piala AFF tiada dalam kalendar antarabangsa FIFA selain barisan pemain skuad utama JDT berhak membuat keputusan tersebut selepas bekerja keras sejak Januari tahun ini.
“Pemain tidak menolak buta-buta. Mereka sentiasa memberikan komitmen yang tinggi apabila kewakili skuad kebangsaan ketika aksi kalendar FIFA.
“Namun, mereka juga manusia yang menjalani latihan dan bekerja sejak Januari dan manusia mana yang bekerja tanpa sebarang cuti.
“Malah, Piala AFF adalah kejohanan yang mengacau saingan lain kerana pemain sepatutnya melaporkan diri pada awal Januari sedangan Piala AFF berakhir pada 15 Januari dan bila mereka boleh cuti.
“Satu tahun main bola tanpa berhenti dan cuti hanya enam hari? Mereka bukanlah mesin,” kata Tunku Mahkota Johor dalam satu muat turun di Instagram peribadinya hari ini.

Mengulas lanjut, Tunku Ismail jugak mengkritik sikap individu yang ‘kemaruk’ Piala AFF dan dianggap sebagai mengambil kesempatan semata-mata.
“Semua butakan kejayaan dan tiada sikap kemanusiaan. Itu pasal (bola sepak Malaysia) tak kemana.
“Mereka yang terkejar Piala AFF yang tiada dalam kalendar FIFA ini hanya populis untuk meminta simpati orang ramai kerana mahu naikkan imej peribadi yang dah tidak relevan dalam industri bola sepak tanah air,” katanya.
Sebagai rekod, hanya dua pemain JDT iaitu Safawi Rasid dan Ramadhan Saifullah yang berada dalam senarai 28 pemain skuad Harimau Malaya kendalian Kim Pan-gon untuk mengharungi kempen Piala AFF 2022 yang akan membuka tirai rasmi pada 20 Disember depan.
Sementara itu, tonggak penting JDT seperti Arif Aiman Hanapi, Matthew Davies, Shahrul Saad dan Natxo Insa antara yang menolak tawaran atas urusan peribadi. – KOSMO ONLINE


Kerajaan negeri Perak bangunkan asrama penginapan pekerja asing
Oleh LIYANA RAMLI

1 Disember 2022, 5:32 pm
IPOH – Perbadanan Kemajuan Negeri Perak (PKNPk) bersama kerajaan negeri melaksanakan projek Pembangunan Penginapan Pekerja Berpusat (CLQ) yang mampu menempatkan 12,000 pekerja asing di negeri ini.
Menteri Besar Perak, Datuk Seri Saarani Mohamad berkata, projek yang mampu menempatkan sehingga 368 pekerja ini merupakan kerjasama awam dan swasta.
“Projek perintis CLQ ini menandakan komitmen kerajaan negeri untuk terus menyokong kadar pertumbuhan pesat pembangunan perindustrian di Perak.
“Pembangunan ini juga sejajar dengan Pelan Pembangunan Perak Sejahtera 2030 yang turut bersandarkan lima prinsip asas dalam usaha memacu pembangunan sosioekonomi mapan, inklusif dan dinamik,” katanya di sini hari ini.
Katanya, projek itu telah pun mula menampung pekerja dari syarikat multinasional utama seperti Carsem dengan menawarkan standard tinggi dan perkhidmatan nilai tambah.
“Kerajaan negeri melalui PKNPk telah berbincang dengan lebih banyak syarikat antarabangsa dan domestik untuk menyokong manfaat CLQ dan yakin boleh mendapatkan lebih banyak penyewa pada masa hadapan,” katanya.

Saarani berkata, kejayaan projek perintis CLQ di Asrama Murni Jelapang itu akan dijadikan model penanda aras bagi membangunkan projek tersebut di kawasan-kawasan berpotensi tinggi di Perak.
“Projek ini tertumpu di kawasan perindustrian berskala besar dengan bilangan pekerja asing yang tinggi seperti di Kawasan Estet Perindustrian Kerian, Taman Perindustrian Kamunting.
“Contoh lain ialah Silver Valley Technology Park (SVTP), Kawasan Perindustrian Daerah Kinta, Tanjung Malim, Taman Perindustrian Bemban, LMT 2 di daerah Manjung serta Seri Iskandar,” katanya. – KOSMO! ONLINE


MYAirline sasar penerbangan antarabangsa pada suku pertama 2023
Oleh KAMARIAH KHALIDI

1 Disember 2022, 5:18 pm
SEPANG – Syarikat penerbangan tambang rendah (LCC) baharu, MYAirline Sdn. Bhd. menyasarkan untuk melancarkan perkhidmatan penerbangan bagi laluan antarabangsa bermula pada suku pertama tahun 2023.
Ketua Pegawai Eksekutifnya, Rayner Teo berkata, MYAirline meninjau untuk melebarkan sayap ke pasaran serantau membabitkan Singapura, Indonesia, Thailand dan Vietnam.
“Jika semuanya berjalan lancar, kami berharap dapat menyasarkan penerbangan antarabangsa pertama pada penghujung suku pertama tahun hadapan.
“Ia sedikit rumit dari segi mendapatkan kelulusan kerana kita perlu mempunyai perbincangan dengan lebih daripada satu negara,” katanya kepada pemberita selepas perasmian penerbangan sulung MYAirline ke Langkawi di Lapangan Terbang Antarabangsa Kuala Lumpur 2 (KLIA2) di sini hari ini.
Selain Langkawi, syarikat berkenaan turut melancarkan laluan pertamanya ke Kuching, Sarawak dan Kota Kinabalu, Sabah.
Menurut Rayner, penerbangan ke Kota Kinabalu mencatatkan faktor muatan penumpang melebihi 80 peratus sekali gus menunjukkan permintaan yang menggalakkan untuk perjalanan.

“Kami teruja kerana telah mendarat di Kuching, Kota Kinabalu serta Langkawi hari ini dan mengukuhkan kehadiran rasmi sebagai sebuah syarikat penerbangan.
“Sejak pengumuman laluan kami dibuat, sambutan dilihat amat menggalakkan dan dengan perjalanan udara yang semakin meningkat tahun ini, kami berharap dapat meningkatkan bilangan pelancong melalui laluan baharu dan kekerapan penerbangan tambahan,” ujarnya.
Rayner berkata, syarikat berkenaan juga akan menawarkan penerbangan domestik ke destinasi lain selepas ini seperti Pulau Pinang, Kota Bharu dan Sibu selepas mendapat kelulusan dari pengawal selia, Suruhanjaya Penerbangan Malaysia.
Media sebelum ini melaporkan MYAirline Sdn. Bhd. bersedia untuk memulakan operasi tiga laluan pertamanya bermula dengan penerbangan dari terminal KLIA2 ke Langkawi, Kuching dan Kota Kinabalu pada tambang bermula serendah RM48.
Tambang untuk destinasi di Malaysia Timur pula merangkumi Kuching dan Kota Kinabalu masing-masing dari RM68 dan RM88.
Ketika ini, MYAirline mempunyai hampir 500 pekerja termasuk kira-kira 60 juruterbang.- KOSMO! ONLINE


Rakyat Iran berpesta skuad bola sepak kalah kepada Amerika Syarikat
Oleh KOSMO!

1 Disember 2022, 5:34 pm
TEHERAN –  Selepas skuad bola sepak Piala Dunia Iran tewas kepada Amerika Syarikat (AS) 0-1 di Qatar baru-baru ini, ramai penduduk di negara Asia Barat itu meraikannya dengan perasaan gembira, lapor portal berita NBC hari ini.
Ia merupakan sesuatu yang ganjil kerana pada kebiasaannya, apabila pasukan sesebuah negara  tewas dalam perlawanan antarabangsa seperti bola sepak Piala Dunia, para penyokongnya pastinya berdukacita.
 Bagaimanapun, selepas kekalahan Iran kepada AS semalam,  ramai rakyat Iran bersorak kerana pemain-pemain itu dianggap mewakili rejim yang menindas dan bukannya pihak ditindas.
Semalam,  kereta-kereta warga Iran membunyikan hon dan membanjiri jalan-jalan raya di ibu  negara tersebut, Teheran dan bandar-bandar lain, demikian menurut satu rakaman video yang disiarkan di media sosial.
Sementara itu, terdapat beribu-ribu ciapan di Twitter daripada warga Iran terkemuka, menyatakan tentang betapa gembiranya apabila pasukan mereka tewas kepada AS pada pusingan akhir kejohanan bola sepak tersebut.
   “Selama 43 tahun rejim (Iran) itu mencuci otak penduduk Iran untuk membenci Amerika,” kata Masih Alinejad iaitu seorang wartawan dan aktivis negara tersebut yang berpangkalan di New York menerusi komen di laman Twitter.

“Namun, lihat bagaimana orang di seluruh Iran meraikan kemenangan pasukan bola sepak AS menentang Republik Islam,” menurut tulisannya di rangkaian sosial itu. – Agensi


Wanita menyerupai lelaki kini kesalahan syariah di Terengganu
Oleh KAMALIZA KAMARUDDIN

1 Disember 2022, 4:54 pm
KUALA TERENGGANU – Pindaan Enakmen Kesalahan Jenayah Syariah (Takzir)(Terengganu) 2001 diluluskan pada Sidang Dewan Undangan Negeri (DUN) Terengganu hari ini.
Pengerusi Jawatankuasa Pelaksanaan Syariah, Pendidikan dan Pengajian Tinggi Terengganu, Datuk Satiful Bahari Mamat berkata, pindaan enakmen bagi memperkukuhkan lagi perundangan syariah di negeri itu akan mula dilaksanakan setelah mendapat perkenan Sultan Terengganu, Sultan Mizan Zainal Abidin.
“Empat seksyen baharu diwujudkan dalam enakmen itu melibatkan kesalahan perbomohan dan sihir, hamil atau melahirkan anak luar nikah, perempuan berlagak seperti lelaki (pengkid) dan persediaan melakukan liwat.
“Kesemua kesalahan itu boleh dikenakan hukuman maksimum iaitu tiga tahun penjara, denda RM5,000 dan enam sebatan,” katanya pada sidang akhbar selepas Sidang DUN Terengganu di sini hari ini.
Satiful Bahari menjelaskan satu unit khas ditubuhkan Jabatan Hal Ehwal Agama Terengganu (JHEAT) bagi memantau perkhidmatan rawatan alternatif di negeri ini.
Tambah beliau, ia bertujuan agar rawatan ditawarkan tidak bercanggah dengan hukum syarak.

“Begitu juga dengan hukuman perempuan berlagak seperti lelaki, ia diwujudkan kerana trendnya agak membimbangkan sejak akhir-akhir ini,” katanya. – KOSMO! ONLINE


Pesakit HIV/AIDS jangan malu tampil dapatkan rawatan awal
Oleh ZAKKINA WATI AHMAD TARMIZI

1 Disember 2022, 3:59 pm
SEREMBAN – Golongan pesakit HIV dan Aids dinasihatkan untuk tampil mendapatkan rawatan saringan dan pengesanan awal bagi memastikan penyakit dihadapi mereka itu tidak terus menular.
Timbalan Ketua Pengarah Kesihatan (Kesihatan Awam) Kementerian Kesihatan, Datuk Dr. Norhayati Rusli berkata, pihaknya sentiasa mencuba mengubah rasa malu pesakit untuk mendapatkan rawatan saringan awal berkenaan.
“Pengesanan awal ini penting kepada mereka yang berisiko jangkitan HIV ini, tetapi saya juga berharap mereka (pesakit) akan tampil ke hadapan untuk membuat saringan supaya kami dapat mengesan, melaksanakan rawatan awal dan mereka dapat hidup seperti biasa.
“Jadi, jangan malu-malu, kami mahu mereka tampil ke hadapan kerana kami sentiasa memberi perkhidmatan yang terbaik buat rakyat,” katanya kepada pemberita selepas merasmikan Sambutan Hari Aids Sedunia Peringkat Kebangsaan 2022 di sini hari ini.
Hari Aids Sedunia disambut pada 1 Disember setiap tahun bagi meningkatkan kesedaran orang ramai mengenai jangkitan HIV dan langkah pencegahan serta kawalannya.
Norhayati sementara itu, dalam ucapannya menjelaskan, jangkitan baharu HIV dan Aids di negara ini secara amnya telah mencatatkan penurunan sebanyak 70 peratus dalam tempoh 20 tahun.

“Kadar penurunan kes HIV dan peningkatan liputan rawatan ini bagaimanapun masih belum mencukupi untuk negara membendung Aids sehingga ia tidak lagi menjadi isu kesihatan awam menjelang tahun 2030,” katanya. – KOSMO! ONLINE


Ceroboh kawasan KKIA, lelaki warga asing dipenjara 12 bulan
Oleh IVAN AMIRUL

1 Disember 2022, 5:04 pm
KOTA KINABALU – Mahkamah Majistret Kota Kinabalu menjatuhi hukuman penjara 12 bulan terhadap seorang lelaki warga asing selepas didapati bersalah menceroboh masuk kawasan Lapangan Terbang Antarabangsa Kota Kinabalu (KKIA) pada 27 November lalu.
Keputusan itu dibuat Majistret Jessica Ombou Kakayun ke atas Alsid Patulla, 30, yang dituduh mengikut Seksyen 7 Akta Kawasan Larangan dan Tempat Larangan 1959.
Tertuduh turut diarahkan supaya dirujuk ke Jabatan Imigresen selepas menjalani hukuman untuk tindakan selanjutnya.
Pendakwaan kes dijalankan Inspektor Albert Basiri, manakala tertuduh tidak diwakili peguam.
Jika disabit kesalahan, tertuduh boleh dikenakan hukuman penjara sehingga dua tahun atau denda sehingga RM1,000 atau kedua-duanya sekali.
Mengikut pengakuan tertuduh, lelaki berasal dari daerah Semporna tidak mempunyai tiket penerbangan, namun mahu ke Kuala Lumpur bagi mencari saudaranya dalam kejadian pukul 9.50 malam itu.

Tertuduh mengaku memanjat pagar dan masuk ke kawasan KKIA sebelum berjalan sejauh tujuh kilometer untuk mendekati pesawat Air Asia AK 5303 yang akan berlepas ke Johor Bharu.
Bagaimanapun, cubaan tertuduh menaiki pesawat berkenaan berjaya dihalang pengawal keselamatan yang bertugas sebelum dibawa ke Balai Polis KKIA untuk tindakan lanjut. – KOSMO! ONLINE


Najib masuk HKL
Oleh KOSMO!

1 Disember 2022, 4:14 pm
PETALING JAYA – Bekas Perdana Menteri, Datuk Seri Najib Tun Razak dibawa ke hospital bagi menjalani rawatan kerana mengalami ulser dalam perut.
Menurut sumber, prosedur rawatan itu dilakukan di Hospital Kuala Lumpur sama seperti banduan lain yang tertakluk di bawah Akta Penjara 2000.
Kata sumber itu lagi, rawatan yang diberikan kepada bekas Ahli Parlimen Pekan itu adalah mengikut saranan untuk pemantauan pakar.
“Beliau ditahan di hospital, beliau masih berada di bawah kawalan pihak penjara.
“Selaras dengan Seksyen 37 Akta Penjara, Jabatan Penjara bertanggungjawab memastikan tahap kesihatan seseorang banduan sentiasa dipantau dan dijaga termasuk penyediaan kemudahan rawatan dan ubat-ubatan sebagaimana yang disyorkan oleh pegawai perubatan kerajaan,” jelasnya.
Dalam pada itu, ditanya sehingga bila Najib ditahan di wad, katanya ia bergantung kepada syor yang dibuat oleh pegawai perubatan.

Terdahulu September lalu, anak Najib, Nooryana Najwa menerusi hantaran di Instagramnya memaklumkan bapanya menerima rawatan di HKL selepas mengalami sakit perut. – KOSMO! ONLINE


Pesisir pantai di Batu Ferringhi hilang seri akibat hakisan
Oleh SAFINA RAMLI

1 Disember 2022, 4:06 pm
GEORGE TOWN – Kawasan di sepanjang pesisir pantai awam berhampiran sebuah hotel terkenal di Batu Ferringhi di sini semakin hilang seri akibat hakisan pantai yang berlaku di situ sejak tahun lalu.
Tambah memburukkan lagi keadaan apabila beg-beg pasir yang ditempatkan di kawasan pantai sebagai penahan ombak oleh kerajaan negeri Pulau Pinang sejak sebulan lalu telah runtuh baru-baru ini akibat dibadai ombak kuat.
Pegawai Pendidikan Persatuan Pengguna Pulau Pinang (CAP), N.V. Subbarow berkata, puluhan beg pasir yang diletakkan di situ telah memburukkan keadaan di kawasan pantai itu yang sebelum ini menjadi tarikan pelancong.
“Masalah hakisan pantai di kawasan ini telah lama berlaku dan kerajaan negeri telah meletakkan beg-beg pasir di sepanjang pesisir pantai ini sejak bulan lalu.
“Namun, beg pasir ini telah runtuh baru-baru ini, jadi kita berpendapat bahawa projek ini amat merugikan duit rakyat kerana beg pasir tidak dapat menjadi penahan ombak dalam tempoh yang lama,” katanya ketika ditemui di pantai Batu Ferringhi di sini hari ini.
Menurut Subbarow, beg pasir itu juga menjadikan pantai tersebut tidak lagi landai seperti sebelum ini dan pihaknya menerima banyak aduan daripada penduduk tempatan serta pelancong mengenai keadaan pantai itu.

“Kita sangat bimbang apabila beg pasir ini telah runtuh kerana nampaknya ia tidak kukuh untuk menahan ombak.
“Bayangkan sekiranya orang ramai atau kanak-kanak berada di atas beg-beg pasir ini dan kemudiannya ia runtuh sudah pasti ia akan membahayakan orang ramai,” katanya.
Tambah Subbarow, pihaknya meminta kerajaan negeri untuk menilai semula projek berkenaan agar ia tidak membazir wang dan kawasan pantai Batu Ferringhi yang diancam hakisan ombak dapat diselamatkan.
Dalam pada itu, seorang operator sukan air di pantai berkenaan, Anuar Abd. Aziz, 50-an, berkata, timbunan beg pasir di kawasan berkenaan telah menyebabkan pantai itu tidak lagi popular dalam kalangan pelancong.
“Sebaik sahaja pelancong melihat keadaan pantai ini ramai dalam kalangan mereka yang tidak mahu bersantai di sini kerana pantainya yang tidak lagi landai.
“Beg-beg pasir yang diletakkan di sini juga tidak membantu menghalang hakisan, malah ia memburukkan pandangan di sini,” katanya.
Sementara itu, Pengerusi Jawatankuasa Infrastruktur dan Pengangkutan negeri, Zairil Khir Johari berkata, Jabatan Pengairan dan Saliran (JPS) akan segera membaiki runtuhan beg-beg pasir di pesisir pantai berkenaan memandangkan dijangka ombak besar akan berlaku minggu depan. – KOSMO! ONLINE


Permohonan skim keselamatan sosial suri rumah dibuka hari ini
Oleh MUHAMMAD NAJIEB AHMAD FUAD

1 Disember 2022, 4:31 pm
PETALING JAYA – Pertubuhan Keselamatan Sosial (Perkeso) membuka permohonan Skim Keselamatan Sosial Suri Rumah (SKSSR) bermula hari ini bagi menyediakan perlindungan kepada golongan tersebut berdepan bencana pekerjaan dan keilatan mengurus rutin rumah tangga.
Inisiatif yang dibawa oleh Kementerian Sumber Manusia itu, adalah bagi mengiktiraf suri rumah disifatkan sebagai ‘Care Economy’ dan pembangunan institusi keluarga.
Ketua Pegawai Eksekutif Perkeso Datuk Seri Dr Mohammed Azam Aziz berkata, syarat-syarat mencarum adalah pencarum merupakan seorang suri rumah warganegara atau permastautin tetap yang berusia kurang daripada 55 tahun manakala had umur minimum mencarum.
Katanya, di bawah Akta Keselamatan Sosial Suri Rumah 2022 (Akta 838) luas memandangkan ia terbuka kepada wanita sama ada berkahwin atau belum dan menguruskan rumah tangga sepenuh masa atau tidak merangkumi isteri, janda atau balu, ibu tunggal dan wanita bujang yang berkerjaya atau suri rumah sepenuh masa.
“Suri rumah yang layak hanya perlu membuat bayaran caruman sebanyak RM120 setahun secara ‘in advance’ bagi menerima perlindungan selama 12 bulan berturut-turut serta memastikan mereka memenuhi syarat kelayakan menerima faedah.
“Caruman ini adalah secara sukarela namun pihak suami amat digalakkan untuk mencarum bagi pihak isteri masing-masing. Malah mana-mana pihak ketiga juga termasuk ahli keluarga dan badan bukan kerajaan (NGO) boleh membayar caruman untuk suri rumah,” katanya dalam kenyataan di sini.

Beliau memberitahu, SKSSR turut menyediakan Perlindungan Bencana Domestik dan Perlindungan Keilatan kepada suri rumah yang mencarum skim tersebut.
“Manfaat di bawah Perlindungan Bencana Domestik adalah faedah perubatan, faedah hilang upaya kekal, elaun layanan sentiasa, kemudahan pemulihan jasmani atau dialisis, faedah pengurusan mayat dan pencen penakat.
“Manakala, Perlindungan Keilatan pula menyediakan faedah seperti elaun keuzuran, elaun layanan sentiasa, kemudahan pemulihan jasmani atau dialisis,
faedah pengurusan mayat dan pencen penakat,” katanya.
Di bawah skim berkenaan juga, aktiviti pengurusan rumah tangga tidak terikat dengan rutin seharian dalam rumah, namun ia mencakupi hal-hal lain berkaitan urusan rumah tangga seperti menjaga anak-anak atau ibu dan bapa warga emas, menghantar dan mengambil anak dari sekolah, membawa ibu bapa ke temu janji doktor, membeli barang keperluan di pasar atau pasaraya dan sebagainya.
Pelaksanaan SKSSR, diperuntukkan di bawah Akta 838, menjadikan Malaysia antara empat negara di dunia yang menyediakan perlindungan sosial khusus buat golongan wanita dalam pelbagai bentuk skim dan faedah. – KOSMO! ONLINE


‘Jangan terima UMNO separuh-separuh’ – Annuar Musa
Oleh KOSMO!

1 Disember 2022, 4:23 pm
PETALING JAYA – Bekas Setiausaha Agung Barisan Nasional (BN), Tan Sri Annuar Musa berharap agar Kerajaan Perpaduan pimpinan Perdana Menteri, Datuk Seri Anwar Ibrahim berlaku adil kepada semua Ahli Parlimen BN.
Tegas Ketua UMNO Bahagian Ketereh itu, pemilihan wakil UMNO dalam kerajaan wajar mengikut keutamaan hierarki partinya dan dengan reda kepimpinannya.
“UMNO tidak harus dipandang enteng atau “to be taken for granted”.
“UMNO juga tidak harus diterima separuh-separuh. Umpama semangkuk gulai, jangan kuah diambil tapi isi nak dibuang,” kiasnya di laman Facebook hari ini.
Annuar berkata, UMNO melalui keputusan Majlis Kerja Tertinggi (MKT) telah membuat keputusan tuntas menyertai Kerajaan Perpaduan.
Justeru kata beliau, ia keputusan parti yang wajar dihormati, bukan sahaja oleh ahlinya, tetapi juga oleh Perdana Menteri yang mengetuai Kerajaan Perpaduan.

“Kabinet mesti berupa gabungan yang mampu menggalas tugas yang mencabar selepas ini.
“Yang penting Perdana Menteri perlu mempunyai pasukan berkerja yang mantap dan berwibawa. Rakyat menanti sesuatu yang baik untuk semua, sudah lama rakyat menanti,” tulisnya. – KOSMO! ONLINE


Bank Rakyat tawar kadar keuntungan 2.15%
Oleh KOSMO!

1 Disember 2022, 5:00 pm
PETALING JAYA – Bank Rakyat menerusi produk Pembiayaan Peribadi-i menawarkan kadar keuntungan serendah 2.15 peratus setahun, jauh lebih rendah berbanding penawaran di pasaran semasa.
Kadar istimewa itu ditawarkan kepada pelanggan yang membuka akaun baharu Pembiayaan Peribadi-i Bank Rakyat bermula 1 Disember hingga 30 Disember 2022 tanpa sebarang jumlah minimum pembiayaan.
Lebih menarik, pelanggan baharu dan sedia ada Pembiayaan Peribadi-i Bank Rakyat turut berpeluang memenangi hadiah lumayan berjumlah keseluruhan lebih RM370,000 dengan melanggan atau membuat pembiayaan semula dengan jumlah minimum RM50,000.
Antara 14 hadiah eksklusif yang bakal dimenangi pemenang bertuah termasuk dua buah kereta Honda HRV, dua buah motosikal Yamaha LC dan 10 unit telefon pintar iPhone 14.
Bank Rakyat dalam satu kenyataan yang dikeluarkan hari ini berkata, promosi istimewa yang ditawarkan menjelang musim cuti hujung tahun itu bukan sahaja memenuhi keperluan kewangan pelanggan, malah memberi penjimatan serta lebihan tunai untuk menguruskan perbelanjaan peribadi sebagai persiapan tahun baharu.
“Promosi ini juga menampilkan kelainan daripada tawaran kempen Bank Rakyat sebelum ini kerana menawarkan kadar terendah berbanding kadar keuntungan yang pernah ditawarkan sebelum ini,” katanya.

Tambahnya, tawaran berkenaan yang menyasarkan warganegara Malaysia daripada sektor awam dan swasta juga merupakan salah satu inisiatif dalam menggalakkan masyarakat supaya mendapatkan kemudahan kewangan daripada institusi perbankan yang sah.
Maklumat lanjut boleh didapati di cawangan Bank Rakyat berhampiran atau laman web rasmi Bank Rakyat di www.bankrakyat.com.my.


Peruntukan RM113 juta selenggara sungai, saliran di Johor
Oleh KHAIRUL MOHD. ALI

1 Disember 2022, 4:31 pm
ISKANDAR PUTERI – Kerajaan negeri memperuntuk RM113 juta bagi melaksana pelbagai inisiatif antaranya menyelenggara sungai dan saliran bagi mengurangkan risiko kejadian banjir dan banjir kilat kembali berulang, di negeri ini.
Menteri Besar Johor, Datuk Onn Hafiz Ghazi berkata, peruntukan itu akan disalurkan secara terus kepada Jabatan Pengairan dan Saliran (JPS) serta Pihak Berkuasa Tempatan (PBT) di daerah terlibat.
Menurut beliau, insiden banjir dan banjir kilat yang semakin kerap berlaku sejak kebelakangan ini telah menyebabkan kerosakan harta benda dan turut mengancam keselamatan orang awam.
“Sebanyak RM71 juta disediakan bagi tujuan pengurusan banjir dan saliran yang meliputi kerja-kerja penggalian dan mendalamkan sungai, membina rumah pam air, pembersihan kolam takungan banjir dan sistem amaran awalan banjir.
“Seterusnya, sebanyak RM42 juta diperuntukkan bagi kerja-kerja penyelenggara parit dan saliran selain RM700,000 bagi membeli pam bergerak untuk memudahkan operasi mengepam air keluar terutama di beberapa kawasan rendah yang sering dilanda banjir kilat,” katanya.
Beliau berkata demikian ketika berucap melebihi dua jam bagi membentangkan Belanjawan Johor 2023 di Kota Iskandar, di sini hari ini.

Tambah beliau, setakat ini terdapat 432 ‘hotspot’ banjir yang telah dikenal pasti di seluruh negeri Johor.
Dalam pada itu, Onn Hafiz turut memberitahu kerajaan negeri akan memberikan tumpuan kepada pelaksanaan Program Pemuliharaan Sungai memelihara dan memulihara sungai-sungai agar berada dalam keadaan yang bersih.
“Untuk tujuan tersebut, RM1.8 juta diperuntukkan bagi kerja-kerja pemuliharaan Sungai Skudai dan Sungai Tebrau, projek Denai Sungai dan pelaksanaan Program 1 Daerah 1 Sungai.
“Selain itu, kita turut memperuntukkan RM300,000 bagi meneruskan usaha pemuliharaan Sungai Kim Kim agar terus lestari dan bagi mengelak insiden pencemaran pada tahun 2019 berulang kembali,” tegasnya. – KOSMO! ONLINE


‘Kapal melawat laut Galilee ada bendera satu dunia’
Oleh AZMI NORDIN

1 Disember 2022, 4:25 pm
PETALING JAYA – Tanggapan buruk orang ramai terhadap sebuah klip tular sekumpulan penumpang bot besar menyanyi lagu Negaraku sambil menaikkan bendera Israel dan Malaysia menyimpang dari peristiwa sebenar.
Menjelaskan perkara tersebut, Satirah Hasan menyatakan, bendera yang dipasangkan adalah mengikut negara kumpulan pelancong yang menaiki kapal tarikan pelancong itu.
“Kalau pelancong dari Turkiye, maka bendera Turkiye mereka akan pasang, kalau Indonesia,makan akan dinaikkan bendera Indonesia. Tiada kaitan dengan Malaysia dapat bantuan israel,” katanya melalui satu hantaran di Facebook.
Satirah yang juga pernah menaiki kapal itu pada tahun 2018 berkata, dia berpeluang menaikinya semasa lawatan ke Baitul Maqdis yang ada menawarkan lawatan ke Tel Aviv dengan bayaran tambahan.
“Oleh itu, saya ambil peluang melawat Sea Of Galilee yang dinyatakan dalam hadis (sahih) baginda Rasulullah SAW berkaitan akhir zaman, namanya dalam bahasa Arab adalah ‘Tasik At-Tabariyyah’.
“Mereka(pengusaha kapal) akan pasangkan (bendera) mengikut kumpulan pelancong yang akan menaiki kapal mereka, tanpa mengira asal usul dari negara mana sekalipun,” ujarnya.

Dalam pada itu, menurut Satirah, pengusaha kapal tersebut terdiri dari rakyat Israel mempunyai semua bendera negara dari seluruh dunia di dalam kapalnya.
Katanya, tenaga pekerja di atas kapal tersebut ada juga dalam kalangan rakyat Palestin yang mencari rezeki melalui pekerjaan sebagai krew kapal itu.
“Tidak ada perkara yang pelik berkenaan klip video tersebut namun merasakan perkara itu mula tular kerana dimanipulasikan oleh kumpulan tertentu.
“Harap kita semua waspada kerana fitnah jahat dan mengadu domba akan membawa mudarat yang berat,” katanya. -KOSMO! ONLINE.


Tanah runtuh berhampiran apartmen halang laluan
Oleh AZMI NORDIN

2 Disember 2022, 11:47 pm
PUCHONG – Tanah runtuh di belakang sebuah apartmen dipercayai ekoran hujan sejak petang tadi menghalang lalauan di Jalan Wawasan 4/12, Pusat Bandar Puchong di sini, malam ini.
Pengarah Jabatan Bomba dan Penyelamat (JBPM) Selangor, Norazam Khamis berkata, lima anggota bersama sebuah jentera Balai Bomba Penyelamat (BBP) Puchong digerakkan ke lokasi kejadian sejurus menerima panggilan pada pukul 8.49 malam.
“Setibanya di lokasi, laporan awal mendapati kejadian tanah runtuh seluas 30 x 50 kaki persegi di cerun ketinggian 15 meter terjadi berhampiran bahagian belakang sebuah apartmen.
“Akibat kejadian itu, laluan belakang apartmen tersebut telah terhalang dan jarak antara banggunan tersebut dan lokasi tanah runtuh adalah 20 meter,” katanya dalam kenyataan hari ini.
Bagaimanapun, menurut Norazam, keadaan masih dalam terkawal diikuti cuaca ketika itu hujan renyai.
“Hasil pemeriksaan mendapati, kejadian tanah runtuh tersebut tidak melibatkan struktur bangunan apartmen.

“Anggota sedang membuat pemantauan di lokasi dan tiada mangsa dilaporkan terbabit kejadian itu setakat ini.” ujarnya. – KOSMO! ONLINE.


Orang ramai kutip wang tunai bertaburan di lebuh raya
Oleh KOSMO!

2 Disember 2022, 10:00 pm
COLUMBUS, Ohio – Wang tunai berterbangan menyebabkan lalu lintas di sebuah lebuh raya utama di negeri Ohio, Amerika Syarikat (AS) terhenti disebabkan pemandu-pemandu keluar daripada kenderaan masing-masing untuk mengutipnya, lapor akhbar MailOnline semalam.
Rakaman video oleh Jabatan Pengangkutan Ohio menunjukkan orang ramai berdiri di tengah-tengah lebuh raya empat lorong yang sibuk termasuk penguat kuasa undang-undang untuk mengambil wang tunai tersebut.
Keadaan huru-hara itu menyebabkan beratus-ratus kereta dan lori terhenti pada Selasa lalu.
Anggota-anggota penguat kuasa undang-undang daripada Pasukan Peronda Lebuh Raya berada di tempat kejadian untuk membantu mengutip wang tersebut, manakala tiada laporan mengenai sebarang perlanggaran undang-undang lalu lintas yang berlaku.
Jurucakap Jabatan Pengangkutan Negeri Ohio, Kathleen Fuller memberitahu bahawa pihaknya menutup bahagian selatan lebuh raya tersebut untuk tempoh antara 45 minit sehingga satu jam sebelum ia dibuka semula.
Beliau berkata, anggota-anggota Peronda Lebuh Raya Ohio berada di tempat kejadian untuk membuat penutupan fizikal dan kekal berada di lokasi berkenaan.

Menurut Fuller, kereta-kereta berhenti di tepi lebuh raya dan orang ramai keluar daripada kereta masing-masing untuk mengambil wang tunai.
Kata Fuller, dia tidak tahu sama ada ada wang tersebut dijatuhkan dari kereta atau trak.
Setakat ini, juga tidak diketahui sama ada wang tunai itu palsu atau sebaliknya tetapi menurut seorang anggota polis, tidak ada laporan mengenai syarikat perniagaan tempatan yang kehilangan wang. – Agensi


Jawatan timbalan menteri akan diumum kelak
Oleh EDDY AQMAL MOHAMED HAMIDI dan MOHD RIDZAUDDIN ROSLAN

2 Disember 2022, 10:04 pm
PUTRAJAYA – Jawatan timbalan menteri bagi Kabinet Kerajaan Perpaduan pimpinan Datuk Seri Anwar Ibrahim akan diumumkan kelak selepas semua menteri mengangkat sumpah diperkenan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.
Anwar berkata, beliau juga akan mengadakan pertemuan khas dengan anggota Kabinet yang dilantik supaya beberapa peraturan dan hala tuju serta kaedah baharu dapat diperkenalkan.
Susulan itu, kesemua menteri yang dilantik dijangka mengangkat sumpah di Istana Negara pada pukul 3 petang esok.
Sementara itu, Anwar berkata, dalam jemaah menteri, petunjuk prestasi utama (KPI) mengutamakan soal tata kelola dan isu yang boleh atau harus diambil bagi meringankan beban rakyat selain memberi fokus kepada pemacuan ekonomi.
“Penjimatan sebenar sekiranya dapat elak pembaziran mengurangkan perbelanjaan sia-sia, seperti saya sebut ia satu permulaan jemaah menteri kerajaan perpaduan dengan kekuatan penjawat awam diketuai Ketua Setiausaha Negara akan memastikan jaminan ini dilaksanakan,” katanya.
Terdahulu, Anwar mengumumkan sebanyak 28 kementerian bakal menjadi tunggak kepada kerajaan pimpinannya selain turut dibantu oleh dua Timbalan Perdana Menteri – KOSMO! ONLINE


Tengku Zafrul, Saifudin antara empat menteri lantikan senator
Oleh NURUL IZZATI ZAINI

2 Disember 2022, 9:49 pm
PETALING JAYA – Tengku Datuk Seri Zafrul Tengku Abdul Aziz (Menteri Perdagangan Antarabangsa dan Industri) dan Datuk Seri Saifuddin Nasution Ismail (Menteri Dalam Negeri), antara empat menteri lantikan senator dalam pengumuman kabinet baharu.
Selain mereka, Datuk Seri Dr. Zambry Abdul Kadir (Menteri Luar) dan Datuk Dr. Mohd Na’im Mokhtar (Menteri Agama) turut menjadi menteri atas lantikan senator.
Hal ini berikutan dalam kalangan mereka kalah ketika Pilihan Raya Umum Ke-15 (PRU15) manakala Mohd Na’im sebelum ini adalah Ketua Hakim Syarie.
Pelantikan itu diumumkan oleh Perdana Menteri, Datuk Seri Anwar Ibrahim dalam satu sidang akhbar di Putrajaya, malam tadi. – KOSMO! ONLINE


Mat Kilau menang Anugerah Khas Filem Box Office FFM32
Oleh MOHD. HAIKAL ISA

2 Disember 2022, 9:47 pm
MELAKA – Filem arahan Syamsul Yusof, Mat Kilau: Kebangkitan Pahlawan memenangi Anugerah Khas Filem Box Office Festival Filem Malaysia ke-32 (FFM32) yang berlangsung sebentar tadi.
Mencatat kutipan panggung hampir mencecah RM100 juta, filem terbitan Kembara Studio Sdn. Bhd. tersebut memegang rekod sebagai filem terlaris tanah air sepanjang zaman.
Karya dibintangi Datuk Adi Putra, Fattah Amin dan Beto Kusyairy terbabit turut tercalon dalam beberapa kategori utama pada malam ini, termasuk Pengarah Terbaik (Syamsul Yusof) dan Pelakon Lelaki Terbaik (Adi Putra).
Mengangkat tema Filem Kita, Citra Kita, FFM32 menyaksikan persaingan filem ditayangkan antara 15 Julai 2021 hingga 30 September lalu yang layak dipertandingkan dalam 22 kategori.
Filem Spilt Gravy arahan sutradara, Datuk Zahim Albakri Ikmal mendominasi 14 daripada 22 pencalonan dipertandingkan.
Mengekori rapat filem berkenaan ialah Air Force The Movie: Selagi Bernyawa yang meraih 13 pencalonan, diikuti Juang dan Abang Long Fadil 3, masing-masing dengan 10 pencalonan.

FFM32 dikendalikan pengacara, Awal Ashaari dan Che Puan Sarimah Ibrahim. – KOSMO! ONLINE


Tiada Menteri dari Perlis, Kelantan, dan Terengganu
Oleh HARRITH HISHAM

2 Disember 2022, 9:57 pm
PETALING JAYA – Tiada Menteri dalam barisan Kabinet baharu yang dilantik dalam kalangan Ahli Parlimen Perlis, Kelantan, dan Terengganu.
Ia susulan hampir kesemua kerusi Parlimen di negeri-negeri tersebut dimenangi oleh Perikatan Nasional dalam Pilihan Raya Umum ke-15.
Bagaimanapun, Ahli Parlimen di tiga negeri iaitu Johor, Selangor dan Perak dilihat lebih mendominasi Kabinet Kerajaan Perpaduan berbanding negeri lain.
Kerajaan Perpaduan yang diterajui Perdana Menteri Datuk Seri Anwar Ibrahim menyaksikan seramai 28 Menteri dilantik. – KOSMO! ONLINE


Satu pengiktirafan buat Sarawak, Sabah atas lantikan TPM- Fadillah
Oleh SITI A'ISYAH SUKAIMI

2 Disember 2022, 11:54 pm
PETALING JAYA – Ahli Parlimen Petra Jaya, Datuk Seri Fadillah Yusof menyifatkan, pelantikan beliau sebagai Timbalan Perdana Menteri dan Menteri Perladangan dan Komoditi adalah pengiktirafan kepada Gabungan Parti Sarawak (GPS) dan blok Borneo iaitu Sarawak dan Sabah.
Malah beliau berkata, ia satu tanggungjawab besar perlu digalas dengan istiqamah, ikhlas dan jujur demi kestabilan politik, ekonomi dan kemakmuran negara.
“Jawatan ini bukan untuk dibanggakan, tetapi ia amanah rakyat dan negara yang harus dipikul sebaik mungkin.
“Insya-Allah saya akan memikul amanah dan tanggungjawab diberikan ini berpaksikan titah Seri Paduka Baginda Yang di-Pertuan Agong yang mahukan kita memberi keutamaan, komitmen tinggi dan perkhidmatan terbaik kepada rakyat demi Malaysia yang lebih stabil dan makmur,” katanya dalam kenyataan hari ini.
Dalam pada itu, beliau berharap, semua pihak tanpa mengira bangsa, agama dan merentasi fahaman politik dapat bersama-sama membina Malaysia yang stabil, maju dan makmur berteraskan Perlembagaan Persekutuan dan prinsip Rukun Negara.
Sementara itu, Fadillah turut mengucapkan syukur kepada Allah atas pelantikan beliau ke jawatan tersebut di dalam Kerajaan Perpaduan pasca Pilihan Raya Umum ke-15 (PRU15) berkuat kuasa selepas istiadat angkat sumpah esok.

“Menjunjung kasih Ke Bawah Duli Yang Maha Mulia Seri Paduka Baginda Yang di-Pertuan Agong, Al-Sultan Abdullah Riayatuddin Al-Mustafa Billah Shah Ibni Sultan Ahmad Shah Al-Mustain Billah di atas kebijaksanaan dan nasihat baginda yang telah membawa kepada penubuhan Kerajaan Perpaduan demi menyelesaikan kemelut politik negara.
“Tahniah Datuk Seri Anwar Ibrahim atas pelantikan sebagai Perdana Menteri ke-10 dan terima kasih di atas kepercayaan diberikan kepada saya untuk menjalankan amanah ini demi negara,” katanya.
Selain itu, beliau turut memberi penghargaan dan terima kasih kepads Premier Sarawak, Datuk Patinggi Tan Sri Abang Johari Tun Openg selaku Pengerusi GPS serta seluruh pimpinan parti, Ahli-Ahli Parlimen Sarawak, ahli-ahli parti dan rakyat Sarawak di atas kepercayaan yang diberi. – KOSMO! ONLINE


PRU15: BN sah beri laluan kepada PH di Padang Serai
Oleh NORLIDA AKMAR IDROS

2 Disember 2022, 11:20 pm
KULIM – Barisan Nasional (BN) mengumumkan untuk memberi laluan kepada calon Pakatan Harapan (PH) pada Pilihan Raya Umum ke-15 (PRU15) bagi Parlimen Padang Serai.
Perkara itu diumumkan Pengerusi BN Kedah, Datuk Seri Jamil Khir Baharom pada Ceramah Pengumuman Khas Pilihan Raya P017 Padang Serai di sini sebentar tadi.
Jamil Khir turut menyatakan komitmen untuk membantu kemenangan calon PH, Dr. Mohamad Sofee Razak di kerusi tersebut.
“Selaku Pengerusi BN Kedah, setelah ambil ketetapan dan juga mendengar arahan pimpinan atasan terutama Presiden UMNO dan Pengerusi BN, Datuk Seri Dr. Ahmad Zahid Hamidi.
“Maka, kita suka untuk umumkan bahawa kita (BN) beri laluan kepada calon PH di Padang Serai dan calon kita (Datuk C. Sivaraj) akan bantu PH capai kemenangan,” katanya.
Beliau juga berharap gabungan antara BN dan PH itu akan mencapai kemenangan di Padang Serai untuk memartabatkan kerajaan perpaduan.

Kerjasama turut berlaku di Dewan Undangan Negeri (DUN) Tioman apabila PH mengumumkan untuk menyokong calon BN, baru-baru ini.
PRU15 Parlimen Padang Serai ditangguhkan pada 7 Disember ini susulan kematian calon PH, mendiang M. Karupaiya pada 16 November lalu. – KOSMO! ONLINE


PKR dapat 8 jawatan menteri, UMNO 6
Oleh NURUL IZZATI ZAINI

2 Disember 2022, 10:21 pm
PETALING JAYA – Parti Keadilan Rakyat (PKR) dan UMNO menguasai separuh daripada senarai menteri Kabinet yang diumumkan Perdana Menteri, Datuk Seri Anwar Ibrahim, hari ini.
Berdasarkan senarai penuh, PKR mengisi lapan jawatan menteri termasuk Menteri Kewangan yang disandang oleh Anwar, manakala Timbalan Presiden PKR, Rafizi Ramli dilantik sebagai Menteri Ekonomi.
UMNO pula mengisi enam jawatan dalam Kabinet Kerajaan Perpaduan diketuai oleh Timbalan Perdana Menteri, Datuk Seri Ahmad Zahid Hamidi yang turut menyandang jawatan Menteri Kemajuan Desa dan Wilayah.
Selain Ahmad Zahid, turut dilantik adalah Timbalan Presiden UMNO, Datuk Seri Mohamad Hasan (Menteri Pertahanan), Datuk Seri Azalina Othman Said (Menteri di Jabatan Perdana Menteri Undang-undang dan Reformasi Institusi), dan Datuk Seri Khaled Nordin (Menteri Pendidikan Tinggi).
Parti-parti lain yang turut mengisi jawatan Menteri Kabinet ialah DAP (4), PBB (3), Amanah (2), Pertubuhan Kinabalu Progresif Bersatu (1), Parti Demokratik Progresif (1), Parti Rakyat Sarawak (1), Parti Pribumi Bersatu Malaysia Sabah (1) dan satu jawatan lagi diisi oleh pegawai kanan kerajaan. – KOSMO! ONLINE


28 kementerian jadi tunggak Kerajaan Perpaduan Anwar
Oleh MOHD RIDZAUDDIN ROSLAN dan EDDY AQMAL MOHAMED HAMIDI

2 Disember 2022, 9:43 pm
PUTRAJAYA – Debaran dirasai rakyat sejak seminggu lalu mengenai siapakah bakal membarisi Kabinet Datuk Seri Anwar Ibrahim akhirnya terjawab malam ini selepas sebanyak 28 kementerian diumumkan bagi menyokong kepimpinan Kerajaan Perpaduan.
Senarai barisan Kabinet itu diumumkan Anwar di Pejabat Perdana Menteri kira-kira pukul 8.15 malam sejurus beliau tiba dari Perak selepas menghadiri kenduri bersama rakyat di Parlimen Tambun petang tadi.
Menurut Anwar, beliau akan memegang jawatan sebagai Perdana Menteri selain turut memegang portfolio Menteri Kewangan kali ini.
“Pengerusi Barisan Nasional (BN), Datuk Seri Dr. Ahmad Zahid Hamidi dan Naib Presiden Kanan Parti Pesaka Bumiputera Bersatu (PBB), Datuk Seri Fadillah Yusof pula akan dilantik sebagai Timbalan Perdana Menteri.
“Selain itu, kedua-dua mereka juga masing-masing akan memegang jawatan sebagai Menteri Kemajuan Desa dan Wilayah serta Menteri Perladangan dan Komoditi,” katanya ketika mengumumkan barisan Kabinet Kerajaan Perpaduan di Pejabat Perdana Menteri di sini tadi.
Selain itu, Presiden Amanah, Mohamad Sabu pula dilantik sebagai Menteri Pertanian dan Keterjaminan Makanan, manakala Timbalan Presiden UMNO, Datuk Seri Mohamad Hasan bakal memegang portfolio sebagai Menteri Pertahanan.

Selain itu, Anwar turut melantik tiga nama yang tumbang pada Pilihan Raya Umum ke-15 (PRU15) untuk membarisi barisan Kabinet pimpinannya berdasarkan kepakaran dimiliki individu terbabit.
Antara individu yang dilantik termasuklah bekas Menteri Kewangan, Tengku Datuk Seri Tengku Abdul Aziz yang akan memegang jawatan Menteri Perdagangan Antarabangsa dan Industri selain Datuk Seri Saifuddin Nasution Ismail yang memegang jawatan Menteri Dalam Negeri.
Turut dilantik ialah Setiausaha Agung BN, Datuk Seri Dr. Zambry Abd. Kadir yang akan memegang jawatan sebagai Menteri Luar Negeri.
Seorang lagi nama yang akan dilantik sebagai Senator bagi memegang jawatan Menteri Agama ialah Ketua Hakim Syarie, Datuk Dr. Mohd. Na’im Mokhtar.
Sementara itu, urusan Kementerian Kewangan juga akan dibantu oleh beberapa penasihat yang tidak akan mengambil upah diketuai oleh Penasihat Petronas, Tan Sri Hassan Marican.
Anwar berkata, Kabinet jemaah menteri adalah kerajaan perpaduan, maka ada beberapa prinsip diterima pakai merangkumi semua kekutan induk parti iaitu Pakatan Harapan yang mempunyai jumlah undi terbanyak dan ahli Parlimen terbesar.
Katanya, ia diikuti BN dan GPS yang mana ketiga-tiga tonggak parti ini sepakat bukan saja membentuk jemaah menteri tetapi membentuk dasar utama dalam soal tadbir urus baik dan keutamaan memacu pertumbuhan ekonomi serta mengurangkan beban rakyat daripada segi kos sara hidup.
“Kesepakatan ini melebarkan jaringan kepada Gabungan Rakyat Sabah (GRS), dan barisan barisan akur yang sedia ada ini bermakna kekuatan kerajaan perapduan dalam Parlimen sudah mencecah sekitar dua pertiga.
“Jadi dengan mandat ini, ia telah memberi keyakinan kita untuk membentuk barisan jemaah lebih padu dan bekerja sebagai satu pasukan dan menumpu pemerhatian dalam soal pemacuan pertumbuhan ekonomi yang segar dan menumpukan pemerhatian permasalahan rakyat,” katanya. – KOSMO! ONLINE


Anthony Loke kembali ke Kementerian Pengangkutan
Oleh NUR HUDA MUSA

2 Disember 2022, 9:30 pm
PETALING JAYA – Setiausaha Agung DAP, Anthony Loke, dilantik kembali sebagai Menteri Pengangkutan di bawah Kabinet kerajaan perpaduan.
Perkara itu diumumkan Perdana Menteri, Datuk Seri Anwar Ibrahim, pada sidang media khas di Putrajaya tadi.
Sebelum ini, Ahli Parlimen Seremban itu pernah memegang jawatan tersebut di bawah pentadbiran Pakatan Harapan (PH) selepas Pilihan Raya Umum Ke-14. – KOSMO! ONLINE


Ketua Hakim Syarie dilantik Menteri Agama
Oleh HARRITH HISHAM

2 Disember 2022, 9:00 pm
PETALING JAYA – Ketua Hakim Syarie di Jabatan Kehakiman Syariah Malaysia, Datuk Dr. Mohd. Na’im Mokhtar dilantik sebagai Menteri Agama.
Pelantikan itu diumumkan Perdana Menteri, Datuk Seri Anwar Ibrahim dalam sidang akhbar di Putrajaya, hari ini.
Mohd. Na’im, 55, yang juga merupakan Ketua Pengarah Jabatan Kehakiman Syariah Malaysia antara muka baharu yang dilantik di dalam Kabinet Kerajaan Perpaduan. – KOSMO! ONLINE


Lima nama besar dalam UMNO jadi pilihan PM sertai Kabinet
Oleh EDDY AQMAL MOHAMED HAMIDI dan MOHD RIDZAUDDIN ROSLAN

2 Disember 2022, 9:33 pm
PUTRAJAYA – Seramai lima nama besar dalam UMNO dilihat menjadi pilihan Perdana Menteri, Datuk Seri Anwar Ibrahim untuk menyertai barisan Kabinet Kerajaan Perpaduan yang diterajui beliau.
Perdana Menteri pada satu sidang akhbar di Perdana Putra di sini hari ini berkata, posisi Timbalan Perdana Menteri juga Menteri Kemajuan Desa dan Wilayah akan diisi oleh Presiden UMNO, Datuk Seri Ahmad Zahid Hamidi.
“Timbalan Presiden UMNO, Datuk Seri Mohamad Hasan dilantik menjadi Menteri Pertahanan manakala posisi Menteri Pendidikan Tinggi akan dijawat oleh Naib Presiden UMNO, Datuk Seri Mohamed Khaled Nordin.
“Jawatan Menteri Undang-undang dan Transformasi Industri akan diisi oleh Ahli Majlis Tertinggi UMNO, Datuk Seri Azalina Othman dan Setiausaha Agung Barisan Nasional (BN), Datuk Seri Dr. Zambry Abd. Kadir dilantik menjadi Menteri Luar Negeri,” katanya.
Terdahulu, Ketua Penerangan UMNO Malaysia, Isham Jalil sebelum ini dilaporkan berkata, keputusan BN menyertai Kerajaan Perpaduan adalah kerana akur dengan titah Yang DiPertuan Agong, Al-Sultan Abdullah Ri’ayatuddin Al-Mustafa Billah Shah.
Beliau berkata penyertaan itu perlu dilakukan kerana keputusan Pilihan Raya Umum ke-15 (PRU15) lalu menyaksikan tiada parti gabungan yang mempunyai cukup bilangan kerusi bagi menubuhkan kerajaan secara bersendirian.- KOSMO! ONLINE


Senarai penuh menteri Kabinet Kerajaan Perpaduan
Oleh KOSMO!

2 Disember 2022, 8:55 pm
PETALING JAYA – Perdana Menteri, Datuk Seri Anwar Ibrahim mengumumkan barisan Kabinet Kerajaan Perpaduan di Putrajaya hari ini.
Berikut senarai Kabinet Kerajaan Perpaduan:
Perdana Menteri/ Menteri Kewangan
Datuk Seri Anwar Ibrahim
Timbalan Perdana Menteri/ Menteri Kemajuan Desa dan Wilayah
Datuk Seri Ahmad Zahid Hamidi
Timbalan Perdana Menteri /Menteri Perladangan dan Komoditi
Datuk Sri Fadillah Yusof
Menteri Pengangkutan
Anthony Loke Siew Fook

Menteri Pertanian dan Keterjaminan Makanan
Mohamad Sabu
Menteri Ekonomi
Mohd Rafizi Ramli
Menteri Pembangunan Kerajaan Tempatan
Nga Kor Ming
Menteri Pertahanan
Datuk Seri Mohamad Hasan
Menteri Kerja Raya
Datuk Alexander Nanta Linggi
Menteri Dalam Negeri
Datuk Seri Saifuddin Nasution
Menteri Perdagangan Antarabangsa dan Industri
Tengku Datuk Seri Zafrul Tengku Abdul Aziz
Menteri Pendidikan Tinggi
Datuk Seri Mohamad Khaled Nordin
Menteri Sains Teknologi
Chang Lih Kang
Menteri Pembangunan Wanita, Keluarga dan Masyarakat
Datuk Seri Nancy Shukri
Menteri Perdangan Dalam Negeri dan Kos Sara Hidup
Datuk Seri Salahuddin Ayub
Menteri di Jabatan Perdana Menteri (Undang-undang dan Reformasi Institusi)
Datuk Seri Azalina Othman Said
Menteri Sumber Asli Alam Sekitar Dan Perubahan Iklim
Nik Nazmi Nik Ahmad
Menteri Pembangunan Usahawan Dan Koperasi
Datuk Ewon Benedick
Menteri Luar Negeri
Datuk Seri Zambry Abdul Kadir
Menteri Pelancongan
Datuk Seri Tiong King Sing
Menteri Komunikasi Digital
Ahmad Fahmi Mohamed Fadzil
Menteri Pendidikan
Fadhlina Sidek
Menteri Perpaduan Negara
Ago Anak Dagang
Menteri Agama
Datuk Mohd. Na’im Mokhtar
Menteri Belia Dan Sukan
Hannah Yeoh Tseow Suan
Menteri Sumber Manusia
Sivarkumar a/l Varatharaju Naidu
Menteri Kesihatan
Dr. Zaliha Mustafa
Menteri di Jabatan Perdana Menteri (Sabah Sarawak)
Datuk Armizan Mohd Ali


Angkat sumpah barisan Kabinet pukul 3 petang esok
Oleh HARRITH HISHAM

2 Disember 2022, 9:10 pm
PETALING JAYA – Perdana Menteri Datuk Seri Anwar Ibrahim memaklumkan bahawa kesemua barisan Kabinet yang telah dilantik akan mengangkat sumpah di Istana Negara esok.
Menurutnya, Yang di-Pertuan Agong Al-Sultan Abdullah Ri’ayatuddin Al-Mustafa Billah Shah sudah memperkenan Istiadat Mengangkat Sumpah Jawatan dan Setia serta Sumpah Simpan Rahsia di hadapan baginda yang akan diadakan pada pukul 3 petang.
Terdahulu, Anwar mengumumkan sebanyak 28 menteri dilantik bagi membarisi Kabinet Kerajaan Perpaduan. – KOSMO! ONLINE


Salahuddin dilantik Menteri Perdagangan Dalam Negeri dan Kos Sara Hidup
Oleh NUR HUDA MUSA

2 Disember 2022, 9:06 pm
PETALING JAYA – Pengerusi Pakatan Harapan Johor, Datuk Seri Salahuddin Ayub dilantik sebagai Menteri Perdagangan Dalam Negeri dan Kos Sara Hidup.
Pelantikan itu diumumkan oleh Perdana Menteri Datuk Seri Anwar Ibrahim dalam satu sidang akhbar di Putrajaya tadi.
Sementara itu, Ketua Setiausaha PH, Datuk Seri Saifuddin Nasution Ismail pula dilantik sebagai Menteri Kementerian Dalam Negeri. – KOSMO! ONLINE


Mehran Samah ditembak di kepala rai bola sepak Iran kalah
Oleh KOSMO!

2 Disember 2022, 9:00 pm
TEHERAN – Seorang lelaki dibunuh oleh pasukan keselamatan di utara Iran semasa sambutan awam oleh penunjuk perasaan antikerajaan ekoran kekalahan pasukan bola sepak negara berkenaan kepada pasukan  Amerika Syarikat (AS), lapor stesen penyiaran CNN kelmarin.
Kumpulan hak asasi manusia Iran (IHR) yang berpangkalan di Norway berkata, lelaki bernama Mehran Samah ditembak di kepala oleh anggota keselamatan ketika dia meraikan kekalahan itu di Bandar Anzali malam Selasa lalu.
IHR berkata, pihaknya mengesahkan maklumat kejadian itu daripada ‘beberapa sumber bebas’.
“Namanya ialah #MehranSamak. Dia ditembak di kepala oleh pasukan keselamatan negara ketika keluar meraikan kekalahan negara Republik Islam (Iran) dalam Piala Dunia 2022 di Bandar Anzali seperti penduduk lain di seluruh negara.
“Dia baru berusia 27 tahun,” kata IHR kelmarin.
Pada awalnya, IHR dan beberapa kumpulan aktivis lain melaporkan bahawa pihak berkuasa telah memegang jenazah Samak dan enggan menyerahkannya kepada keluarga mangsa.

IHR kemudian berkongsi video memaparkan orang ramai berkumpul di luar Pertubuhan Perubatan Forensik untuk menuntut jenazah mangsa dikembalikan kepada keluarganya.
Kemudian kelmarin,  saluran berita IranWire berkongsi video memaparkan orang ramai menghadiri majlis pengebumian Samak di Bandar Anzali sambil melaungkan slogan ‘mati kepada diktator’.
Polis Iran bagaimanapun menafikan bahawa Samak dibunuh oleh pihak berkuasa, selain mengumumkan penahanan beberapa suspek, lapor agensi berita Tasmin kelmarin.
“Susulan perlawanan bola sepak antara pasukan kebangsaan kami dan AS, beberapa perusuh telah berkumpul di Cheraq Bargh, Anzali dan mayat seorang lelaki, sekitar 30 tahun ditemui.
“Berdasarkan bukti sedia ada, dia telah ditembak oleh senapang memburu,” kata ketua polis Bandar Anzali,  Kolonel Jafar Javanmardi seperti dilaporkan Tasnim.
Javanmardi turut menafikan bahawa Samak telah ditembak di kepala oleh pihak berkuasa. – Agensi


Dulu Menteri Pertahanan, kini Mat Sabu Menteri Pertanian
Oleh NUR HUDA MUSA

2 Disember 2022, 9:15 pm
PETALING JAYA – Presiden Parti Amanah Negara (Amanah), Mohamad Sabu atau Mat Sabu dilantik sebagai Menteri Pertanian dan Keterjaminan Makanan.
Pelantikan itu diumumkan oleh Perdana Menteri, Datuk Seri Anwar Ibrahim dalam satu sidang akhbar di Putrajaya hari ini.
Mohamad sebelum ini pernah memegang jawatan sebagai Menteri Pertahanan.
Terdahulu, Mat Sabu menang bergaya selepas berjaya mempertahankan kerusi Parlimen Kota Raja pada Pilihan Raya Umum ke-15 (PRU15) baru-baru ini. – KOSMO! ONLINE


Pemilik terkejut kucing hitam bawa balik kepala aligator
Oleh KOSMO!

2 Disember 2022, 9:30 pm
MADISON – Seekor kucing hitam mengejutkan pemiliknya selepas ia mengheret kepala seekor aligator ke halaman rumah tuannya di Wisconsin, Amerika Syarikat (AS), lapor stesen televisyen Fox 6 Milwaukee kelmarin.
Pemilik kucing hitam tersebut,  Wendy Wiesehuegel terkejut apabila haiwan peliharaannya  yang bernama Burnt Toast  membawa pulang penemuan di luar jangkaan itu. Pada mulanya, jiran-jiran wanita itu menyangka Burnt Toast mengheret bangkai ikan besar.
Ketika bercakap kepada  stesen televisyen tersebut, Wiesehuegel berkata, haiwan peliharaannya kelihatan seperti sangat bangga semasa  membawa pulang kepala aligator tersebut.
Terkejut dengan kejadian itu, wanita berkenaan menghubungi Jabatan Sumber Asli, manakala seorang kakitangan pemuliharaan, Tim Aspenson menyatakan bahawa ahli-ahli biologi hidupan liar perlu mengesahkan ia kepala seekor aligator.
Wiesehuegel memberitahu, dia mungkin pernah melihat aligator itu di sebuah tasik berhampiran rumahnya beberapa hari sebelumnya.
Sementara itu, Aspenson berkata bahawa dia  percaya kepala itu berasal daripada aligator sebenar yang berkemungkinan memiliki panjang 0.91 meter.

Menurutnya, aligator tersebut mungkin haiwan peliharaan yang berjaya lolos atau dilepaskan ke habitat liar oleh pemiliknya.
Bagaimanapun, Aspenson  tidak dapat memastikan bagaimana nasib haiwan itu berakhir tanpa kepala.
Aligator ialah reptilia mirip buaya yang hidup di habitat liar  di AS. –Agensi


Nama Syed Saddiq tiada dalam senarai Menteri Kabinet
Oleh NUR HUDA MUSA

2 Disember 2022, 9:37 pm
PETALING JAYA – Teka-teki mengenai kedudukan Presiden Parti Ikatan Demokratik Malaysia (MUDA), Syed Saddiq Syed Abdul Rahman terjawab apabila namanya tidak tersenarai dalam Kabinet kerajaan perpaduan.
Ahli Parlimen Muar itu sebelum ini merupakan bekas Menteri Belia dan Sukan semasa pentadbiran Pakatan Harapan sebelum ini.
Sebelum ini, namanya disebut-sebut bakal memegang jawatan itu semula selepas memenangi Pilihan Raya Umum ke-15 baru-baru ini.
Bagaimanapun, Perdana Menteri Datuk Seri Anwar Ibrahim malam ini mengumumkan jawatan itu disandang oleh Ahli Parlimen Segambut, Hannah Yeoh menggantikan bekas Ahli Parlimen Tambun, Datuk Seri Ahmad Faizal Azumu. – KOSMO! ONLINE


Yamaha Y15, Honda RS-X menanti pengunjung bertuah
Oleh KOSMO!

2 Disember 2022, 7:35 pm
BERSEMPENA perlumbaan penutup tirai Kejuaraan Cub Prix Malaysia musim 2022 di Batu Kawan, Pulau Pinang esok, penganjur perlumbaan telah menawarkan dua buah motosikal yang bakal menjadi milik pengunjung bertuah.
Motosikal yang bakal dibawa pulang oleh pengunjung bertuah itu nanti adalah sebuah motosikal Yamaha Y15 dan juga Honda RS-X.
Sekiranya pengunjung berhasrat untuk memiliki dua model motosikal terhangat di pasaran itu, para pengunjung hendaklah membeli Happy Beg Cub Prix yang akan dijual di khemah Happy Bag sepanjang kejuaraan Pusingan 10 Cub Prix di Batu Kawan yang bermula 3 dan 4 Disember ini.
Beg tersebut yang mengandungi baju-T edisi khas Cub Prix, minyak pelincir serta pemegang kunci dijual pada harga RM60 dan setiap pembelian untuk satu beg, akan diberikan kupon untuk menyertai cabutan bertuah.
Lebih banyak pembelian, maka lebih banyak kupon cabutan bertuah akan diberikan dan peluang untuk menang adalah lebih cerah.
Selain motosikal yang menjadi hadiah utama, pelbagai hadiah menarik lain juga disediakan oleh pihak penganjur buat para pengunjung yang bertuah nanti, antaranya adalah jaket, helmet dan bermacam-macam lagi.

Pengumuman untuk para pemenang cabutan bertuah Happy Beg Cub Prix ini akan berlangsung pada pukul 4.30 petang Ahad ini.
Selain jualan Happy Beg, satu lagi acara samping iaitu Cabutan Bertuah Khas turut diadakan pada hari Sabtu (3 Disember) dan para pemenang bakal memenangi pas khas bagi membolehkan mereka melawat kawasan paddock kejuaraan Cub Prix Malaysia.
Acara lain yang turut diadakan pada pusingan penutup musim kejuaraan Cub Prix Malaysia 2022 adalah perhimpunan K Kar, Carnival Honda dan juga Bike Autoshow.
Cub Prix yang mula membuka tirai pada Mac tahun ini, kini sudah sampai ke kemuncak saingan dan Batu Kawan menjadi venue untuk pusingan penutup tirai, sekali gus mengesahkan siapa yang bakal muncul sebagai pelumba serta pasukan terbaik pada tahun ini. -KOSMO! ONLINE


Konsert percuma, Wings meriahkan PJ Folklore 2022
Oleh KOSMO!

2 Disember 2022, 7:39 pm
PETALING JAYA – Kumpulan rock terkenal tanah air, bakal membuat kemunculan istimewa dalam Konsert Wings Ceritera Rakyat di Dataran Petaling Jaya, Sabtu ini, pukul 9 malam.
Konsert tersebut diadakan secara percuma bersempena Festival Folklore Antarabangsa 2022 (PJ Folklore 2022) kali ketujuh yang berlangsung selama enam hari sejak 28 November lalu, anjuran Majlis Perbandaran Petaling Jaya.
Datuk Bandar Petaling Jaya, Mohammad Azhan Md Amir berkata, penganjuran PJ Folklore 2022 bertujuan mempromosikan Petaling Jaya sebagai kota seni dan destinasi pelancongan antarabangsa.
“PJ Folklore 2022 adalah program yang dirangka oleh MBPJ untuk menghidupkan semula pusat bandar di Seksyen 52, selain usaha membangunkan Bandar Raya Petaling Jaya sebagai ‘city with soul’.
“Ia juga memfokuskan usaha mewujudkan ruang interaksi sosial dalam kalangan penghuni bandar,” katanya.
Tambahnya, PJ Folklore 2022 menyasarkan penyertaan seramai 30,000 pengunjung dengan kerjasama antara MBPJ dengan Kementerian Pelancongan, Seni dan Budaya Malaysia, International Council of Organizations of Folklore Festival and Folk Arts dan Tourism Selangor.

“Selain itu, penganjuran PJ Folklores 2022 juga antara agenda menjadikan Petaling Jaya sebagai bandar raya mampan,” jelasnya.
PJ Folklore 2022 mengetengahkan konsep kepelbagaian, keunikan, keharmonian, kesenian rakyat, budaya komuniti tempatan dan antarabangsa, perkongsian ilmu dan ketamadunan negara serta memupuk kasih sayang dan cintakan budaya negara lain.
Festival itu turut membabitkan penyertaan kebudayaan dan pameran dari beberapa negara yang membawakan pelbagai acara percuma seperti PJ Fight Night, Pocket Show, Asian Food Festival, wayang kulit, persembahan kebudayaan rakyat dan dikir barat oleh pelawak dan pengacara, Issey Fazlisham.
Antara negara yang turut serta termasuklah Indonesia, Korea Selatan, Filipina, Thailand, Mexico, Sri Lanka, Jepun dan Uzbekistan.
Penyertaan dalam negara pula menyaksikan wakil 10 negeri di Malaysia iaitu Selangor, Kuala Lumpur, Sabah, Sarawak, Kelantan, Terengganu, Pahang, Perak, Pulau Pinang dan Johor. – KOSMO! ONLINE


Ahmad Zahid, Fadillah Yusof dilantik Timbalan Perdana Menteri I, II
Oleh KOSMO!

2 Disember 2022, 8:26 pm
PETALING JAYA – Datuk Seri Ahmad Zahid Hamidi dan Datuk Seri Fadillah Yusof hari ini dilantik sebagai Timbalan Perdana Menteri I dan Timbalan Perdana Menteri II di bawah Kerajaan Perpaduan.
Pelantikan itu diumumkan oleh Perdana Menteri Datuk Seri Anwar Ibrahim dalam satu sidang akhbar di Putrajaya hari ini. – KOSMO! ONLINE


Anak lapor ibu kepada polis kerana dilarang bercinta
Oleh KOSMO!

2 Disember 2022, 8:30 pm
JAKARTA – Seorang wanita di Palembang, Sumatera Selatan dilaporkan kepada polis oleh anak perempuannya sendiri kerana marah akibat ditegur bercinta sehingga melampaui had, lapor laman berita Suara.com.
Wanita itu memuat naik sebuah hantaran di media sosial memaparkan mesej perbualan dengan anaknya yang baru berusia 12 tahun.
Oleh kerana tidak berpuas hati, budak perempuan itu membuat laporan polis atas dakwaan keganasan terhadap kanak-kanak bawah umur. Laporan itu dibuat bersama bapa saudaranya.
“Sanggup melaporkan ibu sendiri atas dakwaan kekerasan. Ibu yang hantar ke sekolah, besarkan, supaya berdikari,” kata wanita itu.
Kes itu kemudian diselesaikan oleh polis dan berakhir dengan baik. Budak perempuan itu menarik balik dakwaan setelah mendapat nasihat daripada unit jenayah Balai Polis Palembang.
Ketua Balai Polis Palembang, Kombes Mokhamad Ngajib bersama Ketua Unit Siasatan Jenayah, Komisioner Haris Dinzah mengulas mengenai kes itu semalam.

Kes yang tular di media sosial Indonesia itu bermula dengan laporan Mardiansyah selaku bapa saudara S, 12, yang laporkan ibu budak perempuan itu melakukan keganasan terhadapnya.
S meninggalkan rumah ibu kandungnya dan mendakwa menerima layanan kasar.
“Bagaimanapun, sudah didamaikan, anak itu dan bapa saudaranya juga memahami masalah dan saling memaafkan,” katanya kepada kru media. – Agensi


Anwar Ibrahim Menteri Kewangan
Oleh HARRITH HISHAM

2 Disember 2022, 8:34 pm
PETALING JAYA – Perdana Menteri, Datuk Seri ANwar Ibrahim memaklumkan bahawa jawatan Menteri Kewangan akan disandang olehnya dalam barisan Kabinet Kerajaan Perpaduan.
Perkara itu diumumkan dalam sidang akhbar di Putrajaya, hari ini.
Anwar, 75 pernah memegang portfolio sama pada tahun 1991 sehingga 1998.
Beliau juga pernah menyandang beberapa jawatan lain antaranya Timbalan Perdana Menteri, Menteri Pendidikan dan Menteri Perladangan dan Komoditi. – KOSMO! ONLINE


Tok Mat, Rafizi muka baharu dalam Kabinet Kerajaan Perpaduan
Oleh HARRITH HISHAM

2 Disember 2022, 8:45 pm
PETALING JAYA – Kabinet baharu yang diumumkan Perdana Menteri Datuk Seri Anwar Ibrahim menampilkan beberapa muka baharu yang dilantik sebagai Menteri.
Antaranya adalah Ahli Parlimen Rembau, Datuk Seri Mohamad Hasan yang menyandang jawatan Menteri Pertahanan dan Ahli Parlimen Pandan, Rafizi Ramli sebagai Menteri Ekonomi.
Mohamad Hasan, 66, yang juga Timbalan Presiden UMNO pernah memegang jawatan Menteri Besar Negeri Sembilan sebelum ini sejak tahun 2004 sehingga 2018.
Lebih dikenali dengan panggilan Tok Mat, beliau juga adalah Ahli Dewan Undangan Negeri (DUN) untuk N27, Rantau dan merupakan ketua pembangkang di DUN Negeri Sembilan.
Selain itu, Rafizi Ramli, 45, antara sosok yang dinantikan untuk membarisi ahli Kabinet selepas beliau memenangi kerusi Parlimen Pandan pada Pilihan Raya Umum ke-15 di bawah tiket Parti Keadilan Rakyat (PKR).
Rafizi mempunyai latar belakang sebagai graduan daripada University of Leeds, England sebelum bekerja di firma Jeffreys Henry Chartered Accountants, London pada tahun 2003.

Beliau kemudian diterima sebagai ahli akauntan bertauliah di England dan Wales (ICAEW) serta Institusi Akauntan Malaysia (MIA) pada tahun yang sama. – KOSMO! ONLINE


Khaled Nordin Menteri KPT, Fadhlina Sidek Menteri Pendidikan
Oleh NUR HUDA MUSA

2 Disember 2022, 8:50 pm
PETALING JAYA – Ahli Parlimen Nibong Tebal, Fadhlina Sidek dilantik sebagai Menteri Pendidikan hari ini.
Pelantikan itu diumumkan oleh Perdana Menteri Datuk Seri Anwar Ibrahim dalam satu sidang akhbar di Putrajaya tadi.
Sementara itu, Anwar turut mengumumkan Bekas Menteri Besar, Datuk Seri Mohamed Khaled Nordin sebagai Menteri Pendidikan Tinggi. – KOSMO! ONLINE


Model kelihatan terlalu muda walaupun berumur 51 tahun
Oleh KOSMO!

2 Disember 2022, 8:00 pm
TOKYO – Seorang model, Risa Hirako yang merupakan seorang pesohor media sosial mengejutkan peminat  kerana umur sebenarnya ialah 51 tahun walaupun dia kelihatan seperti berusia hanya  25 tahun, lapor akhbar New York Post semalam.
Ramai pengikut Risa  tidak percaya dia  berumur lebih daripada 25 tahun berkat penampilannya yang kelihatan muda.
Model tersebut  dibanjiri dengan permintaan supaya dia mendedahkan rutin penjagaan kulitnya tetapi Risa berkata, penampilannya itu bergantung kepada cara dia menjalani gaya hidup  yang sihat.
Dia juga sering menyentuh tentang faedah makan makanan organik yang sihat, mengekalkan kulit supaya terhidrat dan keluar dari rumah untuk menikmati alam semula jadi secara konsisten.
“Cuba makan makanan organik dan gunakan produk organik sebanyak mungkin. Pastikan kulit anda lembap dan terhidrat selama 24 jam” tulisnya di Instagram.
Setiap kali dia keluar, Risa sentiasa dilihat memakai topi dan pakaian pelindung untuk melindungi dirinya daripada cahaya matahari.

Ramai pengikutnya juga mengatakan bahawa pilihan fesyennya yang bergaya dan gaya rambut serta solekannya  membantu memastikan dia kelihatan muda.
Menyiarkan hidangan berbeza di Instagram, Risa dilihat memakan makanan yang sihat dan seimbang seperti avokado, roti bakar dan meminum teh hijau dengan banyak. – Agensi


Zaliha dilantik Menteri Kesihatan, Fahmi Fadzil Menteri Komunikasi dan Digital
Oleh KOSMO!

2 Disember 2022, 8:37 pm
PETALING JAYA – Dr. Zaliha Mustafa dilantik sebagai Menteri Kesihatan.
Pelantikan itu diumumkan oleh Perdana Menteri Datuk Seri Anwar Ibrahim dalam satu sidang akhbar di Putrajaya hari ini.
Sementara itu, Ketua Penerangan PKR, Fahmi Fadzil dilantik Menteri Komunikasi dan Digital.
Pelantikan itu diumumkan oleh Perdana Menteri Datuk Seri Anwar Ibrahim dalam satu sidang akhbar di Putrajaya hari ini. – KOSMO! ONLINE


Sejarah baru Malaysia ada dua TPM
Oleh ZULKIFLI MANZOR

2 Disember 2022, 8:40 pm
PETALING JAYA – Malaysia mencipta sejarah baharu dalam barisan Kabinetnya apabila buat julung kali negara dipimpin oleh dua Timbalan Perdana Menteri.
Dua Timbalan Perdana Menteri membarisi Kabinet kerajaan perpaduan ialah Datuk Seri Dr. Ahmad Zahid Hamidi dan Datuk Seri Fadillah Yusof.
Ahmad Zahid merupakan Presiden UMNO, manakala Fadillah ialah Naib Presiden Parti Pesaka Bumiputera Bersatu (PBB).
Fadillah yang juga Ahli Parlimen Petra Jaya dan Ahmad Zahid yang merupakan Ahli Parlimen Bagan Datuk mempunyai pengalaman luas dalam Kabinet Persekutuan.
Ahmad Zahid pernah berkhidmat sebagai Timbalan Menteri Pelancongan pada tahun 2004 dan Timbalan Menteri Penerangan pada tahun 2006.
Beliau seterusnya menjadi Menteri di Jabatan Perdana Menteri pada tahun 2008 semasa pentadbiran bekas Perdana Menteri, Tun Abdullah Ahmad Badawi.

Ahmad Zahid kemudian menyandang jawatan Menteri Pertahanan pada 2009 sebelum bertukar portfolio sebagai Menteri Dalam Negeri bermula 2013.
Pengerusi Barisan Nasional (BN) itu juga pernah dilantik sebagai Timbalan Perdana Menteri pada tahun 2015 oleh bekas Perdana Menteri, Datuk Seri Najib Tun Razak.
Fadillah mula diberi kepercayaan sebagai Timbalan Menteri Sains, Teknologi dan Inovasi pada 2008 sebelum dilantik sebagai Menteri Kerja Raya pada 2013.
Kedudukan beliau sebagai Menteri Kanan Kerja Raya dalam Kabinet bekas Perdana Menteri, Datuk Seri Ismail Sabri Yaakob bermula 30 Ogos tahun lalu.
Fadillah pernah berkhidmat di bawah empat bekas Perdana Menteri iaitu Tun Abdullah, Najib, Tan Sri Muhyiddin Yassin dan Datuk Seri Ismail Sabri.
Perdana Menteri, Datuk Seri Anwar Ibrahim hari ini mengumumkan seramai senarai Ahli Parlimen membarisi anggota Kabinet pimpinannya.
Kerajaan Perpaduan diterajui beliau meskipun mempunyai dua Timbalan Perdana Menteri, namun saiz Kabinetnya adalah lebih kecil. – KOSMO! ONLINE


Remaja gagal miliki kad pengenalan kerana tidak mirip ibu
Oleh KOSMO!

2 Disember 2022, 6:30 pm
BANGKOK – Seorang remaja perempuan berusia 14 tahun di Thailand gagal mendapatkan kad pengenalan kerana pegawai pejabat daerah mendakwa dia tidak kelihatan seperti ibunya, lapor laman berita Thaiger semalam.
Ibu remaja itu, Wilai Thongton, 40, kemudian meluahkan kekecewaannya kerana kegagalan itu dan mempersoalkan mengapa warga asing yang menguruskan tempat-tempat hiburan lebih mudah mendapat kad pengenalan berbanding orang Thailand sendiri.
Wilai memberitahu bahawa dia telah berpindah dari Udon Thani untuk berkahwin di Chiang Rai dan mempunyai seorang anak perempuan bersama suaminya.
Selepas mereka bercerai, dia berpindah ke Buriram dan berkahwin semula. Dia kemudian terputus hubungan dengan anak perempuannya yang tinggal bersama bekas suaminya.
Wilai bertemu semula dengan anak perempuannya pada 25 November lalu setelah remaja itu menemui nama Wilai pada sijil kelahirannya dan menjejaki ibunya di laman Facebook.
Wilai tahu bekas suaminya pergi ke Korea Selatan untuk bekerja dan tidak pernah pulang ke rumah. Anak perempuannya terpaksa tinggal bersama datuk dan neneknya sejak mereka bercerai.

Setelah mengetahui anaknya tiada kad pengenalan, Wilai menyuruh dia datang ke Buriram kerana untuk memprosesnya di pejabat daerah Nong Hong.
Bagaimanapun, pegawai daerah enggan mengeluarkan kad itu, dengan menyatakan: “Anak perempuan anda tidak kelihatan seperti anda.”
Pegawai itu sebaliknya memberitahu Wilai dan anak perempuannya untuk kembali ke Chiang Rai.
Mereka mempunyai semua dokumen yang diperlukan dan mencuba beberapa kali untuk mendapatkan kad pengenalan itu tetapi pegawai sama tetap menolaknya.
Wilai merayu kepada media untuk mengetengahkan kisahnya dan menggesa jabatan kerajaan menyelesaikan isu itu. Wilai berkata, pangkalan data penduduk di pejabat daerah sepatutnya bersambung antara satu sama lain.
Setiausaha Tetap pejabat daerah Nong Hong, Sunantha La-iat, memaklumkan bahawa isu itu sensitif dan mereka bekerja mengikut proses. Kad pengenalan akan diluluskan atau tidak bergantung kepada ketua daerah.
Ketua pejabat daerah Nong Hong tidak membuat pengumuman atau penjelasan mengenai kes itu sehingga kini. – Agensi


Budak lelaki tembak ibu kandung larang beli set realiti maya
Oleh KOSMO!

2 Disember 2022, 7:00 pm
MADISON – Seorang budak lelaki berumur 10 tahun  di Wisconsin  didakwa melakukan pembunuhan selepas dia menembak mati ibunya, lapor saluran berita NBC.
Budak lelaki tersebut memberitahu polis bahawa dia berasa kecewa kerana ibunya tidak akan membenarkannya membeli set kepala realiti maya yang diiklankan di laman web peruncitan terkenal Amerika Syarikat (AS), Amazon.
Tembakan itu berlaku pukul 6.50 pagi waktu tempatan, 21 November lalu di blok 7400 North 87th Street, Milwaukee.
Selepas kematian ibunya, budak lelaki itu membeli Alat Dengar Realiti Maya Oculus dengan menggunakan akaun Amazon ibunya yang sudah meninggal dunia. Dia juga bertanya kepada neneknya sama ada bungkusan alat tersebut sudah sampai, demikian menurut kertas mahkamah.
Ibunya yang berusia 44 tahun dan dikenal pasti sebagai Quiana Mann ditembak mati pada jarak dekat.
Peluru tersebut menembusi mata kanannya dan keluar daripada  belakang kepala mangsa.

Budak lelaki tersebut pada mulanya memberitahu polis bahawa ibunya membangunkannya pada pukul 6 pagi dan dia mengambil pistol dari bilik tidurnya dan pergi ke ruang bawah tanah tempat wanita berkenaan mencuci pakaian, kata aduan itu.
Bagaimanapun, dia secara tidak sengaja menembak ibunya.  – Agensi


Lolos Top 5 FFM32, Idan Aedan tak letak harapan tinggi
Oleh HANISAH SELAMAT

2 Disember 2022, 6:47 pm
KUALA LUMPUR – Enggan meletakkan sasaran apabila diumumkan sebagai calon Pelakon Harapan Lelaki di Festival Filem Malaysia ke-32 (FFM32) menerusi filem Anak Rimau The Movie, Idan Aedan menganggap dapat berada di kerusi Top 5 adalah atas impak kerjasama sepasukan.
Menurut pelakon berusia 18 tahun itu, semua yang menjayakan filem tersebut memberikan komitmen luar biasa walaupun ramai di antara mereka pertama kali berada di depan kamera.
“Sebenarnya saya terkejut apabila diumumkan sebagai finalis FFM32 memandangkan ramai pelakon lain yang hebat, tetapi saya yakin pencalonan ini juga disebabkan kerjasama berpasukan semua yang terbabit dalam filem ini.
“Saya enggan letak harapan tinggi kerana melihat senarai aktor lain dalam kategori sama juga bukan calang-calang serta punya potensi besar,” katanya.
Katanya, sebagai orang baharu dalam dunia perfileman, dia berasa teruja kerana dapat mewakili filem tersebut ke FFM32.
“Menang atau kalah adat, tetapi mampu bolos sebagai Top 5 membuatkan saya mahu belajar lebih lagi terutama daripada pelakon senior, bukan rasa diri sudah bagus,” katanya kepada Kosmo! Online.

Dalam kategori tersebut, pelakon remaja itu bersaing dengan JJ Ng Jinn Jou menerusi filem The Rise Of Lion, Abbas Mamood (Rasuk), MK K-Clique (Rompak) dan Jaa Suzuran (Auntumn In Wales).
Malam kemuncak FFM32 yang bertemakan Filem Kita, Citra Kita bakal menggegarkan Encore, Melaka dan disiarkan secara langsung menerusi TV2 bermula pukul 9 malam ini.
Sementara itu, Idan yang menceburi dunia hiburan seawal usia 10 tahun memaklumkan sentiasa dahagakan naskhah baharu termasuk produksi televisyen.
Akui anak muda yang petah berbicara itu, tidak sesekali dia memilih antara layar perak dan televisyen, sebaliknya rezeki banyak datang daripada produksi filem.
“Sama ada drama televisyen atau filem, kedua-duanya memberikan cabaran tersendiri dan membuatkan saya sentiasa ternanti-nanti peluang diberikan.
“Saya juga boleh dikatakan masih hijau, sekali gus perlukan banyak lagi pendedahan supaya dapat memberikan hasil lakonan terbaik,” katanya.
Terdahulu, lakonan Idan dalam siri Mr. Midnight: Beware The Monster tayangan Netflix global turut meraih pujian ramai. – KOSMO! ONLINE


Kuasa bukan satu keistimewaan – PM
Oleh NUR HUDA MUSA

2 Disember 2022, 7:20 pm
PETALING JAYA – Perdana Menteri, Datuk Seri Anwar Ibrahim menegaskan kuasa bukan satu keistimewaan sebaliknya tanggungjawab yang harus dipikul dengan amanah.
Beliau melalui satu hantaran di Facebooknya berkata, individu berkuasa juga perlu mempunyai prinsip yang jelas dalam mengangkat martabat hidup rakyat.
“Seperti yang sering saya bicarakan bahawa kuasa bukan keistimewaan sebaliknya tanggungjawab berat yang mesti dipikul dengan amanah dan prinsip yang jelas dalam mengangkat martabat hidup rakyat.
“Negara ini mesti dipacu ke tahap yang lebih baik, dan Malaysia mesti menjadi tatanan contoh tidak hanya di rantau ini tetapi juga di peringkat antarabangsa,” katanya di sini hari ini.
Dalam hantaran itu juga, beliau berterima kasih atas semangat warga Tambun yang menyambut kehadirannya di daerah itu pada petang tadi selepas menghadap Sultan Perak, Sultan Nazrin Muizzuddin Shah.
“Saya ke Pasar Tanjung Rambutan ketemu warga Tambun seusai sesi menghadap Sultan Perak di Istana Kinta.

“Saya hargai semangat rakyat yang hadir dari pelbagai lapisan kaum, dan tentunya harapan dan aspirasi mereka tidak mungkin saya kecewakan,” ujarnya.
Terdahulu, Anwar dijangka mengumumkan senarai barisan Kabinet kerajaan perpaduan pimpinannya pada pukul 8.15 malam ini. – KOSMO! ONLINE


26 peserta tempatan, antarabangsa bakal beraksi di KL Fight
Oleh NURUL IZZATI ZAINI

2 Disember 2022, 6:11 pm
PETALING JAYA – Seramai 26 peserta profesional dari dalam dan luar negara bakal menyertai Kuala Lumpur International Fight (KL Fight) di Stadium Nasional Bukit Jalil selama dua hari bermula esok.
Menurut Ketua Pegawai Eksekutif KL Fight, Mohd Faizul Mat Alewi, berkata, peserta-peserta tersebut melibatkan pelbagai negara antaranya Thailand, Kemboja, Indonesia, Iran, Morocco, Spain and Perancis.
“Penganjuran program itu bertujuan untuk menjadi platform antarabangsa bagi acara berkaitan muay thai selain mempromosikan Malaysia sebagai tempat sukan antarabangsa.
“Kami berharap program ini dapat meningkatkan kesedaran masyarakat dan penggemar sukan muay thai negara selain menyaksikan sendiri kehebatan peserta-peserta tempatan serta luar negara,” katanya dalam satu kenyataan hari ini.
Program dua hari itu dianjurkan oleh PIC Event & Training, hasil kerjasama antara Federasi Muaythai International (IFMA) bersama Persatuan Muay Thai Malaysia.
Orang ramai juga berpeluang menyertai program berasaskan sukan elektronik (esport) seperti kejohanan permainan Tekken dan Streetfighter selain Asia Food Festivals yang melibatkan 30 vendor makanan.

Tiket dijual pada harga RM30, RM50 dan RM150 untuk dewasa dan percuma untuk kanak-kanak bawah 12 tahun bagi menyaksikan pertarungan bertaraf antarabangsa itu. – KOSMO! ONLINE


Malakoff Radiance, Lapangan Terbang Senai meterai perjanjian bersama
Oleh HARRITH HISHAM

2 Disember 2022, 7:01 pm
PETALING JAYA – Malakoff Radiance Sdn. Bhd. (Malakoff Radiance) dan Senai Airport Terminal Services Sdn. Bhd. (Lapangan Terbang Senai) memeterai perjanjian Pembelian Tenaga Suria (SPPA) untuk pembangunan di Lapangan Terbang Senai, Johor.
Perjanjian itu ditandatangani oleh Ketua Pegawai Eksekutif Malakoff Anwar Syahrin Abdul Ajib dan Ketua Pegawai Eksekutif Lapangan Terbang Senai, Kennedy Ayu hari ini.
Menerusi perjanjian itu, Malakoff Radiance akan memasang kemudahan solar photovoltaic (PV) di Lapangan Terbang Senai untuk tempoh 15 tahun.
Dengan penjanaan kapasiti 0.615 MWp (Megawatt peak) dan jumlah penjanaan elektrik 800 MWj setahun, solar yang dibina dijangka menyumbang ke arah pengurangan karbon sebanyak 555.2 tCO2e setahun, bersamaan penyerapan karbon sebanyak 14,236 pokok.
Mengulas mengenai SPPA, Anwar Syahrin optimis dengan perkongsian itu yang mana bakal mempercepatkan pertumbuhan tenaga boleh diperbaharui.
“Terletak strategik di salah satu zon pembangunan utama negara, Lapangan Terbang Senai merupakan antara yang paling sibuk dan paling pesat berkembang di Malaysia sambil berkhidmat sebagai penerbangan pintu masuk ke wilayah Selatan.

“Dengan trafik yang tinggi dan penggunaan tenaga yang semakin meningkat, pemasangan PV solar akan meningkatkan lagi peralihan Lapangan Terbang Senai kepada tenaga hijau sekali gus menjimatkan penggunaan elektrik dan pelepasan karbon,” katanya dalam kenyataan hari ini.
Sementara itu, Kennedy berkata, selaras dengan Persekitaran Kumpulan, Inisiatif Kelestarian dan Tadbir Urus (ESG), Lapangan Terbang Senai kini menuju ke arah konsep hijau dengan menyepadukan kemampanan ke dalam perancangan lapangan terbangnya.
Menurutnya, perubahan iklim adalah salah satu cabaran terbesar di peringkat global dan industri penerbangan mempunyai peranan penting dalam mengurangkan kesan karbon terhadap alam sekitar.
“Demi keselamatan termasuk pemandangan kawalan trafik udara, perincian analisis telah mengenal pasti dua lokasi iaitu atas bumbung bangunan terminal dan tempat letak kereta terbuka.
“Selain itu, kami berharap inisiatif ini akan memupuk usaha penjimatan tenaga yang lain di kalangan kami pihak berkepentingan pada masa hadapan,” ujarnya. – KOSMO! ONLINE


Kabinet Kerajaan Perpaduan diumum 8.15 malam ini | 15 MINIT MMTV 2 Disember 2022
Oleh KOSMO!

2 Disember 2022, 7:03 pm


RM3.3 bilion setahun pengurusan kesihatan di Selangor
Oleh ABDUL RAZAK IDRIS

2 Disember 2022, 7:32 pm
KUALA SELANGOR – Hampir RM3.3 bilion dibelanjakan setahun bagi pengurusan kesihatan di Selangor.
Pengarah Kesihatan Selangor, Datuk Dr. Sha’ari Ngadiman berkata, sebanyak 25 peratus daripadanya dibelanjakan untuk rawatan dialisis dan komplikasi penyakit diabetes.
Katanya, perkara itu dapat dielakkan sekiranya kesedaran orang ramai dalam bertemu doktor atau melakukan saringan awal.
“Saya seru individu atau mereka yang mempunyai ahli keluarga menghidap penyakit ini datang buat rawatan atau saringan awal,” katanya ketika berucap pada majlis penyampaian zakat di Hospital Al-Sultan Abdullah Universiti Teknologi Mara (UiTM) Puncak Alam, hari ini.
Penyerahan sumbangan zakat berjumlah RM2.8juta kepada Tabung Kebajikan Pesakit Hospital (TKPH) disempurnakan Pengerusi Lembaga Zakat Selangor (LZS), Tan Sri Syed Anwar Jamalullail.
TKPH itu melibatkan 15 buah hospital dan institusi perubatan serta geran pendidikan di 22 buah Pusat Terapi Orang Kelainan Upaya (OKU) di sekitar Selangor dan Kuala Lumpur.

Sementara itu, Ketua Pegawai Eksekutif LZS, Mohd. Sabirin Mohd. Sarbini berkata, setiap hospital dan institusi perubatan masing-masing menerima sumbangan zakat di antara RM20,000 hingga RM300,000.
Ujarnya, manakala bagi Pusat Terapi OKU masing-masing akan menerima di antara RM20,000 hingga RM50,000. – KOSMO! ONLINE


PRU15: Anak Najib, anak Pengerusi DAP Pahang dilantik Exco
Oleh ABDUL RASHID ABDUL RAHMAN

2 Disember 2022, 7:09 pm
PEKAN – Anak bekas Perdana Menteri, Datuk Seri Najib Tun Razak dan anak kepada Pengerusi DAP Pahang Leong Ngah Ngah antara dua Ahli Dewan Undangan Negeri (ADUN) yang dilantik sebagai Ahli Mesyuarat Kerajaan Negeri (Exco) Pahang hari ini.
Datuk Mohd Nizar Najib yang merupakan ADUN Peramu dan Leong Yu Man yang merupakan ADUN Triang merupakan antara muka baharu daripada 10 Exco yang mengangkat sumpah di hadapan Pemangku Raja Pahang, Tengku Hassanal Ibrahim Alam Shah Al-Sultan Abdullah Ri’ayatuddun Al-Mustafa Billah.
Mohd Nizar berkata, beliau bertekad untuk menggalas amanah yang diberi dengan sebaik mungkin bagi membangunkan negeri Pahang.
“Saya amat bersyukur dan berterima kasih kerana diberi kepercayaan untuk menggalas amanah sebagai exco negeri Pahang.
“Saya berdoa kepada Allah agar saya dapat menjalankan tugas dengan baik, dengan amanah dan dapat membantu dalam pembangunan negeri,”katanya di sini hari ini.
Dalam pada itu Yu Man berkata, ini merupakan satu lembaran baharu bukan sahaja bagi negeri Pahang tetapi dalam pembentukan kabinet Malaysia yang turut menyaksikan kerjasama antara BN dan PH.

Beliau yang bertekad untuk melaksanakan tanggungjawab dengan baik berharap kerajaan Perpaduan Barisan Nasional (BN) dan Pakatan Harapan (PH) ini dapat kekal dalam tempoh lima tahun ini.
“ini kali pertama saya rasa untuk Kerajaan Perpaduan di Pahang dan kita perlu membawa kebaikan dan memperbaiki kehidupan dan sosio ekonomi.
“Fokus utama adalah seperti dinyatakan Perdana Menteri, Datuk Seri Anwar Ibrahim iaitu kita perlu membantu rakyat daripada masalah utama mereka hadapi sekarang iaitu masalah ekonomi,”katanya.
Hari ini 10 ADUN daripada BN dan PH mengangkat sumpah jawatan sebagai exco di hadapan Pemangku Raja Pahang, Tengku Hassanal Ibrahim Alam Shah Al-Sultan Abdullah Ri’ayatuddin Al-Mustafa Billah di Balai Rung Seri Istana Abu Bakar di sini.
ADUN BN daripada UMNO yang mengangkat sumpah adalah ADUN Benta, Datuk Seri Mohd Soffi Abd. Razak ; ADUN Kerdau, Datuk Seri Syed Ibrahim Syed Ahmad; ADUN Bebar, Datuk Mohamad Fakhruddin Mohd Ariff; ADUN Muadzam Shah, Ir. Razali Kassim; ADUN Pelangai, Datuk Seri Johari Harun; ADUN Peramu Jaya, Datuk Mohd Nizar Najib; ADUN Dong, Fadzli Mohamad Kamal dan ADUN Guai, Datuk Sabariah Saidan.
Sementara itu dua ADUN daripada PH pula ialah ADUN Triang, Leong Yu Man dan ADUN Teruntum Sim Chon Siang yang masing-masing merupakan muka baharu. – KOSMO! ONLINE


Wakil rakyat lelaki pukul wakil rakyat wanita
Oleh KOSMO!

2 Disember 2022, 7:30 pm
DAKAR – Satu pergaduhan tercetus di Parlimen Senegal semalam selepas seorang ahli Parlimen pembangkang lelaki memukul kepala wakil rakyat wanita daripada parti pemerintah di Dakar, lapor Daily Mail.
Insiden berlaku ketika hubungan  antara ahli politik parti pemerintah dan pembangkang semakin keruh.
Semasa sidang pembentangan bajet, ahli Parlimen pembangkang, Massata Samb menghampiri dan memukul kepada Amy Ndiaye Gniby daripada gabungan parti pemerintah, Benno Bokk Yakaar (BBY) sekali gus mencetuskan pergelutan antara ahli-ahli Parlimen.
Gniby kemudian melemparkan kerusi ke arah Samb sebelum dia terjatuh,  manakala ahli-ahli Parlimen lain turut bergaduh.
Sidang kemudian digantung kerana suasana di Parlimen yang bertukar dengan aksi bertumbuk dan penghinaan.
Ketegangan semakin meningkat antara ahli politik pemerintah dan pembangkang sejak pilihan raya tempatan diadakan pada Julai lalu yang mana parti pemerintah kehilangan majoriti selesa, sebahagiannya berpunca daripada kebimbangan bahawa Presiden Macky Sall akan bertanding untuk penggal ketiga pada tahun 2024. – Agensi


Pengumuman Kabinet Anwar 8.15 malam ini
Oleh MOHD RIDZAUDDIN ROSLAN

2 Disember 2022, 5:46 pm
PUTRAJAYA – Perdana Menteri, Datuk Seri Anwar Ibrahim dijangka mengumumkan senarai barisan Kabinet Kerajaan Perpaduan pada di Pejabat Perdana Menteri di sini pada pukul 8.15 malam nanti.
Sebelum ini, pengumuman itu dijangka dibuat Anwar pada pukul 6 petang sejurus tiba dari Perak selepas menghadiri kenduri bersama rakyat di Tambun.
Terdahulu, Anwar hadir ke Istana Negara kira-kira pukul 8.22 pagi bagi menghadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan perjumpaan itu dipercayai bagi mempersembahkan senarai Kabinet untuk diperkenan.
Pertemuan antara Al Sultan Abdullah dan Perdana Menteri berlangsung selama hampir 40 minit sebelum Anwar meninggalkan Istana Negara untuk mengadakan pertemuan bersama Sultan Perak, Sultan Nazrin Shah di Istana Kinta, Ipoh. – KOSMO! ONLINE


PATI kembara 3,218 kilometer, 11 hari duduk di kemudi kapal
Oleh KOSMO!

2 Disember 2022, 6:00 pm
LAS PALMAS – Tiga imigran yang mengembara dari Nigeria, Afrika ke Kepulauan Canary dengan bersembunyi di atas kemudi sebuah kapal dagang, Althini II telah diselamatkan oleh pasukan pengawal pantai Sepanyol selepas ia menamatkan pelayaran selama 11 hari, kata beberapa pegawai kelmarin.
Ketiga-tiga penumpang itu dilihat duduk di atas kemudi kapal tangki minyak dan kimia tersebut yang berada hanya beberapa meter di atas permukaan laut walaupun tidak jelas sama ada mereka menghabiskan keseluruhan pelayaran tanpa henti di Lautan Atlantik Utara.
Althini II yang mengibarkan bendera Malta,  tiba di Las Palmas, Kepulauan Canary pagi Isnin lalu selepas pelayaran panjangnya dari Lagos di Nigeria, melibatkan jarak pelayaran kira-kira 3,218 kilometer (km). Beberapa laman web pengesanan kapal melaporkan ia tidak berhenti di mana-mana pelabuhan.
Pendatang-pendatang tanpa izin (PATI) itu mengalami dehidrasi dan hipotermia apabila mereka dibawa masuk ke pelabuhan oleh pasukan pengawal pantai Sepanyol dan dirawat oleh perkhidmatan kesihatan.
Jurucakap kerajaan tempatan dari Kepulauan Canary memberitahu saluran berita Sepanyol,  EFE bahawa PATI  itu ditemui oleh doktor di limbungan dan dipindahkan ke hospital.
Setakat ini tidak jelas bagaimana PATI  berjaya bertahan dalam pelayaran tersebut memandangkan mereka belayar tanpa membawa bekalan dan hampir tidak ada ruang untuk tidur apatah lagi untuk duduk tegak di kemudi kapal.

Kepulauan Canary menyaksikan kehadiran ramai PATI  sejak beberapa tahun kebelakangan ini. – AGENSI


Aktiviti muat naik kandungan bersifat ancaman, provokatif meningkat
Oleh NURUL IZZATI ZAINI

2 Disember 2022, 5:24 pm
PETALING JAYA – Suruhanjaya Komunikasi dan Multimedia Malaysia (MCMC) mengesan peningkatan aktiviti memuat naik kandungan bersifat mengancam dan provokatif yang semakin berleluasa dalam talian ketika ini.
Sehubungan itu, Pengerusi Interimnya, Tan Sri Mohamad Salim Fateh Din berkata, MCMC komited dalam mempercepatkan kajian ke atas kerangka pengurusan kandungan dalam talian bagi membanteras penyebaran kandungan yang boleh mewujudkan perpecahan dalam masyarakat.
“Sudah tiba masanya kerangka kawal selia semasa perlu dikaji semula berikutan keadaan semasa di alam siber yang dilihat di luar kawalan yang memungkinkan penyebaran kandungan yang mengancam keselamatan dan keharmonian negara, pandangan ekstremisme dan palsu.
“Kajian ini meliputi kerangka kawal selia dalam aspek pelesenan, kesesuaian hukuman atau penalti semasa serta keperluan untuk memperkenalkan undang-undang baharu,” katanya dalam kenyataan hari ini.
Tambah Mohamad Salim, negara seperti Indonesia, Singapura dan Australia memperkenalkan undang-undang secara langsung dalam mengawal selia platform penyedia perkhidmatan media sosial agar mereka lebih bertanggungjawab dan dipertanggungjawabkan dalam menguruskan kandungan yang mengancam.
Ujarnya lagi, kesemua langkah berkenaan bertujuan untuk menghindari orang ramai daripada bersifat melampau dan menyebarkan pandangan berbaur provokatif ketika berada dalam talian.

“MCMC juga menyeru semua pihak untuk sama-sama menghormati dan menerima kepelbagaian, keterangkuman, perasaan hormat kepada kaum, agama
dan Institusi Raja.
“Kita boleh mencapai matlamat ini dengan mengamalkan prinsip-prinsip Rukun Negara yang mana Rukun Negara bertujuan untuk mewujudkan keharmonian dan perpaduan dalam masyarakat berbilang kaum di Malaysia,” ujarnya lagi. – KOSMO! ONLINE


458 laporan polis sepanjang PRU15 di Selangor
Oleh MOHD YUNUS YAKKUB

2 Disember 2022, 5:02 pm
SHAH ALAM – Polis Selangor menerima 458 laporan sepanjan tempoh Pilihan Raya Umum ke-15 (PRU15) lalu.
Timbalan Ketua Polis Selangor, Datuk S. Sasikala Devi berkata, daripada jumlah tersebut sebanyak 86 kertas siasatan (IP) telah dibuka dengan satu IP telah dituduh mengikut Seksyen 160 Kanun Keseksaan.
Sasikala
“Sebanyak 13 IP telah mendapat arahan tiada tindakan lanjut (NFA) dan bakinya masih dalam siasatan polis.
“Kebanyakan laporan berdasarkan laporan penugasan pihak polis terhadap ceramah dan bendera parti yang jatuh,” katanya pada sidang akhbar di Ibu Pejabat Polis Kontinjen Selangor, hari ini.
Ketika ditanya berhubung kenyataan Pengerusi Jawatankuasa Tetap Kerajaan Tempatan dan Pengangkutan Awam negeri, Ng Sze Han mengenai tapak pelupusan sampah haram dijaga gengster pada sidang Dewan Undangan Negeri (DUN) Selangor hari ini, Sasikala memaklumkan belum menerima laporan berkaitannya.
“Sekiranya ada laporan polis, kita akan melihat sama ada wujud unsur jenayah atau tidak,” katanya. -KOSMO!ONLINE


KKM tidak pernah peraku ubat atasi diabetes
Oleh MOHD. HUSNI MOHD. NOOR

2 Disember 2022, 4:54 pm
PUTRAJAYA – Kementerian Kesihatan (KKM) tidak pernah memperakukan mana-mana produk atau makanan yang boleh menggantikan ubatan termasuk insulin merawat diabetes dan mengawal gula dalam darah.
KKM menerusi hantaran di Facebook berkata, pihaknya ingin menafikan perakuan menerusi satu artikel kesihatan dikeluarkan sebuah portal baru-baru ini.
“Kenyataan itu dilihat tidak bertanggungjawab dan gambar yang digunakan juga telah diubahsuai daripada laman sesawang portal http://www.myhealth.gov.my bagi tujuan mengelirukan orang awam.
“KKM menyeru agar masyarakat tidak mudah terpedaya dan terpengaruh dengan kenyataan dan portal yang tidak diketahui kesahihannya,” katanya.
Sebelum ini, artikel diterbitkan portal itu mendakwa Ketua Pengarah Kesihatan, Tan Sri Dr. Noor Hisham Abdullah mengesyorkan satu produk kesihatan dikenali Insinol yang mampu melawan diabetes.
Jelas artikel itu lagi, ubat berkenaan dikembangkan pada tahun 2022 oleh Institut Endokrinologi Malaysia dan ia mengandungi semua unsur vitamin, makro dan mikro yang paling diperlukan untuk pesakit diabetes.

Insinol juga didakwa mengandungi 28 ekstrak herba yang dikumpulkan dari berbagai pelusuk dunia.-KOSMO! ONLINE